(Adkaset eus Velvet Underground)\nThe Velvet Underground (meur a wezh 'vez graet "Velvet" berr-ha-berr pe "VU" ag ar strollad-mañ) a oa ur strollad sonerezh rock (hag a vez graet "rock underground" sañset get darn, pe "psikedelik" get tud arall, pezh n'eo ket sur) hag a oa àr ar charre e dibenn ar bleadoù tri-ugent ha penn kentañ ar bleadoù dek ha tri-ugent. Ne reas ket kement a verzh d'ar mare-se 'vat, evit pezh a sell doc'h an argant rastellet getoñ, neoazh en deus levezonet ur bochad strolladoù àr e lerc'h, betek bremañ. Sed amañ poz Brian Eno àr o diwoud : "gwerzhet e oa bet un nebeud kantadoù pladennoù hepken gete, met ur strollad a oa bet savet get peb prenour 'vat". El-rezon eh a un tammig re bell geti met setu un doare da skeudenniñ levezon dreist-ordinal ar strollad-se. Graet "strollad kult" ag ur seurt strollad, ur strollad lidet get e garourion, dreist-holl pa gendalc'h ar lid-se e-pad bleadoù àr-lerc'h buhez ar strollad e-unan (hag a oa bet berr a-walc'h, ur pemp ble bennaket moarvat).\n2 Andy Warhol ba'r jeu\n3 The Velvet Underground ha Nico (1967)\n4 White Light/White Heat (1968)\n5 The Velvet Underground (1969)\n6 The fourth album (chomet diembann d'ar mare-se)\n7 Loaded (1970)\n8 Bleadoù 1970 :\n9 Izili ar Velvet Underground a son a-stroll ur wezhig an amzer\n10 Pladennoù :\n11 Piv zo bet er strollad ?\n12 Petra eo daet tud ar Velvet da voud àr-lerc'h ar strollad ?\nE dibenn 1964 e voe hadet diwan ar Velvet Underground, da heul un nebeud strolladoù "garage" berrbad get Lou Reed (ganet e 1942), e New-York. Ha setu degouezhet er strollad John Cale (ganet e 1939), ur c'hembread anezhañ, harluet d'ar Stadoù Unanet a-benn studiañ sonerezh klasel. Kenlabouret en doa hemañ get John Cage ha LaMonte Young, met ne oa ket diforzh doc'h ar sonerezh rock. Setu Reed ha Cale é soniñ a-stroll, degaset gete levezonioù ha meizadennoù disheñvel, e-barzh pezh a zay da vout ar Velvet Underground (The Primitives a voe un anv berrbad arall e penn kentañ). Da c'houde e voe dibabet Sterling Morrison da gemer perzh er strollad get e c'hitar, hag Angus MacLise get e daboulinoù (The Primitives a yeas da The Warlocks, ha da c'houde ar Falling Spikes a voe un anv arall d'ar strollad). A-zoc'h ur levr skrivet get Michael Leigh a-ziwoud Sado-Mazocherezh (!!) e oa bet kavet un anv da vat, da viken, the Velvet Underground. Un anv hag a glota mat get ur sonenn savet get Lou Reed d'ar mare-se, "Venus in Furs", diwanet e-barzh e spered diàr ur levr skrivet get Leopold Sacher-Masoch. Sioul a-walc'h e oa sonerezh ar Velvet e penn kentañ ar strollad, pa oa Mac Lise ennañ c'hoazh, met trubuilhet ha luziet e tay da vout a-benn nebeud... E-kreiz an hañv 1965 e voe graet un enrolladenn standilhon get Reed, Cale ha Morrison, ha kaset un eil enrolladenn da vro Saoz get Cale, roet da vMariann Faithful, get ar spi ma vo diskouezhet da vMick Jagger, met grik erbed diàr-benn an dra-se goude (e 1995 e voe klevet e-barzh un abadenn get Peel).\nLevezonioù "avant-garde", sonioù krai, trouzus ha peurgarg, larsenoù, en tu 'rall d'ar sonerezh "pop", setu arouezennoù sonerezh ar Velvet Underground, a-du 'rall, e herezh a vo e-barzh sonerezh ur yoc'h strolladoù (punk dreistholl hag alternativ ivez) bleadoù àr-lerc'h achuamant e vuhegezh. Degaset e voe ur live barzhoniezh nevez hag uheloc'h get pozioù peurlipet ha peurgempennet Lou Reed. Un hent nevez d'ar rock a voe digoret get ar Velvet, un dispac'h e-keñver pezh veze graet e-raok a vo lâret get darn, un taol arnod hag a gemmas liv ar rock penn da benn. Get ar Velvet e oa achu da vat get spered plaenig, eeun hag hegredik ar rock pop...\nPa voe kinniget argant (75 dollars) dezhe evit ur sonadeg hag asantet gete eh eas kuit Mac Lise, war zigarez e oa an dra-mañ kas o arz e-barzh reizhiad ar c'hoñvers, pezh oa a-enep krenn d'e dro-spered. Ur vignonez da vMorrison, Maureen "Mo" Tucker, a gemeras lec'h Mac Lise er strollad. Ur c'hemm a voe e taboulinerezh ar strollad (gober a rae get mailhoù kentoc'h evit get bazhigoù, ne rae ket kalz get ar simbalennoù, ne oa ket ken kinklet he doare da skeiñ, met eeunoc'h ha didro), pezh a zeuas da vout un arouezenn arall da sonerezh ar strollad.\nAdalek neuze e voe gopret ar Velvet evit seniñ àr ar leurenn a-vareadoù ingal, kreskiñ a reas brud vat ar strollad, danvez ur strollad a-bouez anezhañ.\nTra ma rae berzh an hippied en tu enep d'ar vro gevandir (get o sonerezh psikedelik, ar "Summer of Love" ken brudet arall), eh ergerzhe sonerezh ar Velvet tachadoù disheñvel bras, en tu enep d'ar pezh veze graet àr aodoù ar Meurvor Habask : krisoc'h danvez ar sonerezh, duoc'h get lakaat àr wel gwall berzhioù an dud, o zechoù (fall alies anezhe !), o emzalc'hioù a fed seks pe drammoù (bout edan dalc'h an heroin da skwer...). Sonioù peurgarget a yae d'ober o sonadegoù, get feedback ha trouzioù amplaet (ur skwerenn vat er sonenn "Sister Ray" e-barzh eil albom ar strollad).\nAndy Warhol ba'r jeu[kemmañ | kemmañ ar vammenn]\nDoned a reas Warhol da vout rener ar strollad e 1965, ha degas getoñ Nico, ur ganerez a vro Alamagn, a-benn he lakaat da ganiñ en un nebeud sonennoù get ar strollad. Dindan gazel-gae Warhol e kreskaas brud ar strollad, daoust ma veze start ar jeu etre Lou Reed ha Warhol meur a wezh.\nErlerc'hiet e voe Lou Reed get MacLise e-pad ur prantad amzer e 1966, un nebeud sizhunvezhioù pa oa chomet klañv pennsoner ar strollad, tapet un hepatit getoñ ha ne oa ket evit seniñ àr ar leurenn ken. Ar c'han a voe kaset get John Cale neuze ha Maureen Tucker a grogas er gitar boud da geñver ar sonadegoù-se.\nThe Velvet Underground ha Nico (1967)[kemmañ | kemmañ ar vammenn]\nPouezet e voe get Warhol evit ma vehe degemeret Nico er strollad, ha "The Velvet Underground and Nico" a voe o album kentañ, unan hag a oa bet enrollet edan 2 zeiz ha daet er-maez e miz Meurzh 1967 (MGM Records).\nBrudet eo golo ar bladenn : ur vananezenn lufrus graet get Andy Warhol e stumm e dresadennoù ken brudet arall. Hag edan kenenn ar frouezhenn pa veze dilamet en em zispake ar vouedenn e stumm kalc'h ruz-gwenn un den. Unnek sonenn a ya d'ober an album-se, re gisidik ("Femme fatale", "I'll be your mirror") ha re get muioc'h a vejoñs e-barzh pe taeroc'h anezhe. Ur gwir penn-oberenn mard eus unan ! Un album "avant-garde" get perlezennoù e-leizh. Ennañ emañ ar sonennoù ken brudet arall "Heroin", hag "I'm waiting for the man" (ar re-mañ awenet get Hubert Selby Jr), "I'll be your mirror" (kanet get Nico), "Sunday Morning", "Venus in Furs". Kaset ar sonerezh get mouezh kreñv, distrafuilh ha sin Lou Reed, son e c'hitar, fraoñverezh mouezh John Cale pe sonioù skiltr e violoñs, son gitar Morrison blaz ar rythm'n blues pe ar c'hountry music ennañ ha taboulinerezh saouzanus ha dambounner Maureen Tucker. Gwerzhet mat e oa bet an album-se e penn kentañ met kudennoù gwirioù skeudennoù ar golo a savas hag MGM Records a lamas ar pladennoù e gwerzh betek ma vehe un diskoulm d'ar gudenn, hag ankounac'haet e voe tamm ha tamm ar pennoberenn-se... e-pad pell. Lazhet eo bet diantegezh sonerezh ar bleadoù 60 get ar bladenn-se, eme lod...\nPedet Warhol da sutal brulu er menezioù Apalach, skarzhet kuit Nico na oa ket sirius a-walc'h ha ne c'hellent ket fiziout enni. Enrollet e voe e miz Gwengolo 1967 pezh a zay da vout o eil albom, " White Light/White Heat" (Daet er-maez e miz Genver 1968).\nWhite Light/White Heat (1968)[kemmañ | kemmañ ar vammenn]\nAlies e veze The Velvet Underground àr ar leurenn, sonadegoù na oant ket evit tud o divskouarn bresk, ha tonioù dibunet èl ma tae e tae, àr an toemm, troadet a-zoc'h o imor, sonerezh feuls meur a wezh àr-bouez gitaroù peurgarget. Blaz ar sonerezh-se a zo e-barzh ar bladenn a yeas er-maez da heul ar prantad-se evel-just, anvet "White Light/White Heat" (tizhet geti 199vet renk e Billboard top 200 e-pad ur suniad hepken ha mat pell 'zo !). E-barzh eh eus sonennoù a ray berzh : "White light/white heat", "Sister Ray", "the gift" pe "I heard her call my name". Setu ur bladenn en deus levezonet ur bochad strolladoù (Joy Division, Nirvana, Galaxie 500), ha tonioù anezhi a zo bet sonet get sonerion brudet àr o lerc'h (Joy Division, Bowie, ...). D'ar mare-se 'vat e oa daet da vout start an darempredoù etre izili ar strollad, etre Reed ha Cale peurgetket... tra ma veze an daoù-mañ é klask kas sonerezh ar strollad àr hentoù dishañval a-walc'h.\nThe Velvet Underground (1969)[kemmañ | kemmañ ar vammenn]\nE-raok sevel o zeirvet pladenn e voe skarzhet kuit Cale get Reed, ha Doug Yule a gemeras e lec'h er strollad. Marteze en doa soñjet Reed e oa re a daolioù-arnod e-barzh o sonerezh, re iskis pezh veze digaset get Cale pe digomprenus evit an dud dre vras, penn-abeg ne veze ket gwerzhet mat o fladennoù... Enrollet e voe "The Velvet Underground" e dibenn 1968, ha daet er-maez e 1969. Levezon Cale a zo aet kuit amañ, klassikoc'h framm an oberenn-mañ, achu get talioù-arnod ar c'hembread, siouloc'h an album-mañ hag aesoc'h da ziskouarn an holl. Damglevet 'vez amañ pezh a ray Reed e-unan pa vo achu get ar Velvet Underground, un nebeud bleioù goude. Sonennoù sioul, gwerzioùigoù èl "Candy says" pe "Pale blue eyes", blaz ar folk, setu pezh a gaver e-barzh an album-mañ, kempennet propikoc'h anezhañ. Maureen Tucker he-unan a zispak he mouezh e "After Hours" (ar wezh nemeti ma kanas get ar strollad), ne oa ket didroell ha glan a-walc'h spered Reed evit seniñ ar ganaouenn-se e-unan, diàr e bozioù dezhañ e-unan !\nThe fourth album (chomet diembann d'ar mare-se)[kemmañ | kemmañ ar vammenn]\nUr bochad enrolladennoù arall zo bet graet get the Velvet Underground, n'int ket daet er-maez d'ar mare-se pa ne oa ket savet tabut get o zi-embann pladennoù. Met ur pemzek vle diwezhatoc'h e vo tu da glevet tammoù gwellañ an enrolladennoù-se e-barzh dastumadeg "VU" hag a ya he sonerezh d'ober un tremenadur etre "The Velvet Underground" (sioul a-walc'h) ha "Loaded" (pop-rock). John Cale a voe gete en-dro en un nebeud ag an enrolladennoù-mañ. Un dastumadeg arall a vo embannet ("Another View"), un tammig disteroc'h anezhi, hag e-barzh emañ ar peurrest eus an enrolladennoù-se.\nTonioù ag ar prantad-mañ zo bet adaozet get Reed pa oa bet achu evitañ get ar strollad, a-benn o lakaat en e bladennoù solo ("Stephanie Says", "Ocean", "I Can't Stand It", "Lisa Says", "Coney Island Baby"). E penn kentañ e remzad solo e reas berzh get seurt sonennoù èl ar re-mañ.\nLoaded (1970)[kemmañ | kemmañ ar vammenn]\nE 1969 e oa bet savet da vMike Curb (rener MGM Records) ar c'hoant da skarzhañ rac'h an arzourion a vehe bet liammet tamm pe damm get an hippies hag ivez get an drammoù pe drogajoù a bep seurt, ha The Velvet Underground a voe skarzhet kuit, àr un dro get Frank Zappa's Mothers of Invention !\nSetu the Velvet Underground e ti-embann pladennoù Atlantic Records hag a c'houlennas digete sevel un album get tonioù aesoc'h anezhe, digor d'an oll dud, ur bladenn a vehe gwerzhet puilh el-rezon ! Karget a donioù "hit" pa vo lavaret mat, ha just aset "Karget" a voe dilennet da anv gete, da lavaret eo "Loaded" e saozneg ! Marteze ne reas ket ar bladenn-mañ kement a berzh met gwir eo emañ ar sonennoù digoroc'h d'an oll enni, tonioù brudet a-walc'h èl "Sweet Jane" pe "Rock and Roll".\nNe oa ket a-du Reed get stumm tonioù zo ar bladenn daet er-maez e penn kentañ pa ne voe ket doujet get e di-embann pladennoù doc'h pezh en doa bet c'hoant Reed da embann (tonioù berraet ...).\nMoned a reas kuit Reed e miz Eost 1970 pa ne oa ket a-du get melestrer ar strollad (Sesnick) ha Doug Yule a chomas e penn ar strollad. Evit pezh a sell doc'h Maureen Tucker, daoust ma voe meneget hec'h anv e-barzh an album, àr ar c'hostez e oa e-pad prantad brasañ an enrolladennoù peogwir e oa dougerez d'ar mare-se, kemeret he lec'h a-dreñv an taboulinoù get meur a zen, Doug Yule hag e vreur Billy, pe an ijinour Adrian Barber, pe ar soner studio Tommy Castanaro...\nBleadoù 1970 :[kemmañ | kemmañ ar vammenn]\n"Who loves the Sun", ar sonenn "single" tennet a "Loaded" ne reas ket kement a verzh met un drec'hadenn a voe an albom avat, ha pa vehe un drec'hadenn guzh pe didrous anezhi zoken. Evit gwir e voe skinet ur c'halzig a-walc'h a sonennoù zo èl "Sweet Jane" ha "Rock and Roll" get ar skingomz er Stadoù Unanet ha, da heul, kaset e voe ar strollad da droiadiñ ur wezh arall dre Reter ar vro (ha betek Europa àr ar marc'had !), get Walter Powers III (gitar boud) ha Doug Yule e penn ar c'han hag ar gitar. D'ar mare-se en doa tapet Sterling Morrison e ziplom bachelor (BA) e saozneg hag eñ kuit da gelenn er skol-veur e Austin (Texas). Erlerc'hiet e voe get Willie Alexander (kaner ha soner touchennaoueg anezhañ). Sonet o deus e bro Saoz, e Kembre pe er Broioù Izel, hag un nebeud enrolladennoù ag an droiad sonadegoù-mañ a c'heller selaou e-barzh "Final V.U.", un dastumadenn daet er-maez e 1981.\nPa voe divizet get ar label Atlantic sevel ur bladenn "àr ar leurenn" ("live" e brezhoneg jaojapl !), "Live at Max's Kansas City" e 1970, e-lec'h leuskel ar strollad da enrolliñ un albom nevez, ec'h eas kuit izili veur ar strollad, ne chome ket 'met Yule hag ar melestrer Steven Sesnick. Kefridi Sesnick a oa kas da benn enrolladenn ur bladenn evit Polydor, Doug Yule a voe àr ar stern ha "Squeeze" a voe frouezh e labour ! Ha miret an anv ar Velvet Underground ! Tabouliner Deep Purple Ian Paice hag un nebeud sonerion dianavez a sikouras getoñ. Daoust ma n'eo ket un albom kabidan (e-keñver liv sonerezh ar strollad a-orin), dereat eo "Squeeze" ur sort, ha furoc'h, n'eus ket ennañ peadra da vonet e breskenn avat, met n'eo ket fall kennebeud. A-benn ar fin e c'heller anzaviñ eo daet ar Velvet Underground ur strollad arall na vehe ket danvez ar pennad-mañ.\nGet o remzad dezhe o-unan o deus kendalc'het Lou Reed ha John Cale. Aet da gelenner skol-veur e oa Sterling Morrison e-pad ur prantad amzer, ha goude kabiten ur vag-sacherez. Maureen Tucker a zesavas he bugale ha goude monet en-dro àr ar leurenn e-barzh salioù bihan hag enrolliñ un nebeud traoù e-kerzh ar bleioù 1980, a-du-'rall e voe skoazellet e-barzh he strollad get Morrison meur a wezh. Aet eo Nico d'an anaon e 1988 e Ibiza, diàr un taol-gwad en he empenn.\nIzili ar Velvet Underground a son a-stroll ur wezhig an amzer[kemmañ | kemmañ ar vammenn]\nE 1990 e voe savet "Songs for Drella" get Reed ha Cale, àr zigarez meuliñ Warhol, aet d'an anaon nebeud e-raok. Evit pezh a sell doc'h Morrison ha Tucker, labouret o doa pe get Reed doc'h un tu, pe get Cale doc'h an tu 'rall, met an album "Songs for Drella" a oa bet an dro gentañ ma oa Reed ha Cale é labourat a-stroll a-c'houde bleadoù ha bleadoù, da lavaret eo a-c'houde diskaridigezh ar Velvet Underground. Setu eh eus bet tud é soñjal e vehe adsavet ar strollad e-raok pell.\nHa just aset, evit un droiad sonadegoù get U2 (hag ur bladenn da heul : "Live MCMXCIII") e voe bodet izili gentañ ar strollad àr un dro, get John Cale é kaniñ tonioù bet enrollet get Nico get ar strollad er bleioù 60.\nNe badas ket pell avat, e-raok monet d'ar Stadoù Unanet evit un droiad arall hag enrolliñ un album "Unplugged" evit MTV, setu torret adarre an emglev bresk etre an daou leader, hag achu get ar strollad. Sur a-walc'h e oa an dro diwezhañ ma oa ar strollad-se àr ar leurenn. Ha marv Sterling Morrison get ar c'hrign-bev e 1995 a gadarnaas ar fed ne vehe ket mui ag ar strollad-se.\nPladennoù bihan (singles) :\n"White Light/White Heat" / "Here She Comes Now" (enrollet e 1967, daet er-maez e 1968)\n"What Goes On" / "Jesus" (1968, 1969)\n"Who Loves the Sun" / "Oh! Sweet Nuthin'" ( 1970, 1971)\n"Foggy Notion" / "I Can't Stand It" (1969, 1985)\n"Venus in Furs" / "I'm Waiting for the Man" (live, 1993, 1994)\nThe Velvet Underground and Nico (enrollet e 1966, daet er-maez e 1967; "Deluxe" eilembannadur 2002 2 CD)\nWhite Light/White Heat (1967, 1968)\nThe Velvet Underground (1968, daet er-maez e 1969)\nLoaded (1970; "Fully Loaded" eil embannadur 2 CD e 1997)\nLive at Max's Kansas City (enrollet 1970, daet er-maez e 1972; "Deluxe" eilembannadur e 2004)\nSqueeze (1972, 1973)\nA bep seurt :\nLive 1969 (enrollet e 1969, daet er-maez e 1974)\nVU (1968-1969, 1985)\nAnother View (1967-1969, 1986)\nPeel Slowly and See (box set, 1965-1970, 1995)\nFinal V.U. 1971-1973 (live box set, 1971-1973, 2001)\nBootleg Series, Vol. 1: The Quine Tapes (live, 1969, 2001)\nThe Very Best of the Velvet Underground (1966-1970, 2003)\nPiv zo bet er strollad ?[kemmañ | kemmañ ar vammenn]\nIzili bennañ :\nLou Reed (gitar, kan, piano, harmonika, aozer sonerezh ha pozioù 1965-1970)\nJohn Cale (gitar boud, violoñs tredan, ograoù a bep seurt, touchennaouegoù, kan ha mouezh 1965-1968)\nSterling Morrison (gitar, guitar boud, mouezh a-dreñv pe diskan, 1965-1971)\nMaureen "Mo" Tucker (taboulinoù, mouezh 1965-1972)\nDoug Yule (gitar boud, touchennaouegoù, gitar, taboulinoù, kan 1968-1973, kemeret en doa lec'h John Cale e 1968)\nIzili arall :\nAngus Maclise (taboulinoù 1965)\nWalter Powers (gitr boud, diskan 1970-1972)\nWillie Alexander (touchennaouegoù, mouezh 1971-1972)\nNico (kan 1967)\nPetra eo daet tud ar Velvet da voud àr-lerc'h ar strollad ?[kemmañ | kemmañ ar vammenn]\nKendalc'het en deus Lou Reed e-unan penn, berzh a reas meur a wezh ("Transformer" get "Walk on the wild side", "Perfect day", an oberenn veur "Berlin" ha traoù arall betek bremañ, meur a wezh un tamm brasoniaj enne).\nDa heul ar Velvet e oa bet John Cale e-barzh ur strollad, ha da c'houde e -unan penn ivez, savet en deus sonerezh evit filmoù, graet en deus àr-dro sonerezh strolladoù arall ha kempenn (the Stooges get Iggy Pop).\nA bep seurt traoù he doa graet Nico, kaniñ, c'hoariouez e-barzh filmoù. Ur mab he deus bet (get Alain Delon). Muioc'h mui a drogaj zo aet geti ha tremenet eo e 1998, da heul kouezhañ a-ziàr he marc'h-houarn.\nMarvet eo Sterling Morrisson e 1995.\nMaureen Tucker, goude he devoud graet àr-dro he bugale, a ra sonerezh da vat en-dro.\nAdsavet e oa bet ar strollad (hep Nico) e 1993, da geñver digoradur ur sonadeg e-pad troiad sonadegoù U2 en Europa. Ur bladenn a voe enrollet àr ar leurenn : "Live MCMXCIII". Ma ne vize ket marv Sterling Morrison e 1995 e vize bet adsavet ar strollad marse, daoust ma veze sach-blev alies etre Cale ha Reed.\nV.U. ha Lou Reed pozioù, sonerezh\ndiàr-benn pladenn diwezhañ ar strollad\nAdtapet diwar « https://br.wikipedia.org/w/index.php?title=The_Velvet_Underground&oldid=1624690 »\nKemmoù diwezhañ degaset d'ar bajenn-mañ d'an 3 Meu 2015, da 11:26.


Phares Bretagne - Ports Bretons | Patrimoine maritime : phare et port de Bretagne\nBezañ seder war e gompazioù !\nAr bigi kozh o yaouankaat !\nGant ar c’houc’hoù koad, ar sinagoioù ruz o lien, ar sloopoù mistr…, e sav lorc’h er porzhioù annez en-dro. Ar bigi kozh-se, o verdeiñ hatoup, a vez oc’h ober ton pa vez bodadegoù mojennel e Douarnenez pe e Brest. War roudoù ar gouelioù-se e laka Pempoull ar vartoloded da ganañ war bigi-touneta pe war bigi-grilheta tra ma laka Perroz-Gireg listri-bale a ouenn da redek.\nAn tourioù-tan, diwallerien an aod\nEvit an holl vigi e vez un hanter-kant tour-tan bennak o c’houlaouiñ aodoù Breizh. An Ifernioù e vez anvet ar re zo war vor. War an douar e vezont anvet ar Paradozioù, hag ar Purgatorioù war an inizi. Darn anezho zo mojennel. Kereon, gant e goadajoù, zo lesanvet « Paleiz ar Mor ». Ar Gazeg Kozh zo e-kreiz trubuilhoù ar mor. Ar Maen, un tour-tan daouliv, a vez oc’h eveshaat ar chaoser en Enez-Sun. Tour-tan Enez Werc’h, dezhañ 82, 5 a uhelder, zo an tour-tan uhelañ en Europa. Dre hent an Tourioù-tan hag ar Balizennoù e c’haller bamañ ouzh an tourioù-tan ramzel-se.\nAr porzhioù-mor zo begon ganto !\nNa pegen plijus e vez tarlipat ur banne e tavarn ar porzh, goude bezañ graet un dro-vale hag analet aer iodet ! E-tal deoc’h ez eus linoù eoriañ a-dreñv chaoserioù brav-iskis. Ouzh ar c’haeoù e vez pesketaerien e bourzh bigi faro, o werzhañ o fesked war-eeun c’hoazh. Skoaz-ouzh-skoaz emañ an tiez evit en em c’houdoriñ diouzh an avel. En Enez-Sun, Saozon pe Kameled ez eus tiez a bep seurt livioù faltazius. Flojennoù bannielet ar c’hevell, advigi gwall-stardet an eil re ouzh ar re all, evel e Rozvras, a ya da glokaat an hollad drant-se. Dolan, Konk-Kerne, ar Gerveur pe Douarnenez zo enno batisoù ec’honoc’h, eus an 19vet kantved. Un obererezh greantel bras a oa o ren er friturioù. La Belle-îloise, Courtin, pe Capitaine Cook e vez keginet ar sardin c’hoazh giz gwechall-gozh.\nMistrded ar Mare Kaer\nE-kreiz an 19vet kantve o doa staliet ar Saozon an tiez kouronkañ kentañ e Dinarzh. Ar c’hazinoioù, al letioù hag ar c’henkizoù kuzhet e-touez ar pined, zo ken hoalus ha ma oant er Mare Kaer e Sant-Kast, Pleneg-Nantraezh, Pornizh… War an traezhennoù e vez gwelet kambroù romantel hag a ro bod da c’hoarioù hag eñvorennoù.\nDa bet eur e vo digoret ar c’hoc’hu-pesked ?\nKonk-Kerne, gant ar c’hoc’hu-pesked a c’haller gweladenniñ adalek 6e30, zo an 3e porzh-pesketa e Frañs. N’eo ket mui ar sardined a vez pesketaet ar muiañ hiziv an deiz met lakaet e vezont e boestoù-mir gant un nebeud friturioù c’hoazh.


Buhez ar Sent/1912/Per an Ereou - Wikimammenn\nBuhez ar Sent/1912/Per an Ereou\n◄ An Eost Per an Ereou Pardon bras Asiz ►\nKentan devez a viz Eost\nSant Per en Ereou\nAr gouel-man a zo bet savet evit lidan delivrans burzudus sant Per eus e brizon, hag enori ar chadennou a oa bet laket war e dreid ha war e zaouarn gant Herodez Agrippa, en Jeruzalem, ha gant an impalaer Neron eo Rom.\nHerodez, mab da Agrippa ha mab-bihan d’an Herodez en devoa lazet ar vugaligou tro-dro da Vethleem, a c’houarne ar Jude en hano ar Romaned. Kasaet a oa gant e zujidi n’o devoa ket ankouaet c’hoaz krizder e dad-koz ; mes c’hoantât a rê bezan arru mat gante, ha klask a rê an tu d’en em dremen dioute. O vezan anavezet pegement a gasoni a vagent en o c’halon ouz ar gristenien, e sonjas ober gwasan ma c’hellje d’ar re-man. Lakat a reas kas d’ar maro Jakez, breur Yan ; hag o welet e plije kement-se d’ar Judevien, e lakas en e benn kreski o joa en eur deuler er prizon Per, anavezet evit bezan mestr-bras ar gristenien.\nE oa neuze mare goueliou Pask eus ar bla 41. Per a oe kroget ennan, chadennet ha tôlet er c’hloz. Kerkent hag achu ar goueliou, Herodez a dlee hen digas dirak ar bobl evit ma vije barnet d’ar maro. Da c’hedal, c’houezek soudard a oe laket evit hen diwall. Daou gelc’h mogeriou a oa endro d’ar prizon, eur rumm soudarded en kichen pep dor, ha daou-all gantan er prizon, chadennou an abostol stag ouz o brec’h.\nAn Iliz, glac’haret o welet he Mestr bras er prizon, ne baoueze da bedi ha da yun evit ma vije delivret.\nDerc’hent an devez ma tlee bezan digaset dirak ar bobl, en kreiz an noz, Per a oa kousket mik etre an daou c’heder. Ar zoudarded, dihun mat, a ziwalle an dorojou. Mes setu eur sklerijen gaer o paran er prizon, hag êl an Otrou en e zav en kichen Per, hag o skei eun tôlig war e skoa evit hen dihuni : « Sav buhan ! emezan. » — Kerkent ar chadennou a gouezas eus e dreid hag eus e zaouarn. - « Laka da c’houriz ha da voutou. » — Per a zentas. — « Kemer da vantel ha deus d’am heul. » — Hag an êl er-mêz, ha Per ouz hen heuilh, daoust d’ezan ne ouie ket piou oa. Kredi a rê ne oa nemet eun hunvre ar pez a c’hoarveze gantan. Tremen a rejont dirak ar rumm kentan soudarded ha dirak an eil. P’en em gavjont dirak an nor houarn a skoe war ruiou kêr, houman a zigoras anezi he-unan dirake. An êl a gerzas c’hoaz gantan, eur pennad, dre ar ru gentan ; mes souden, en eun tol, n’hen gwelas mui. Per, deut ennan e-unan, a lavaras neuze : « Breman e welan ervat eo eun êl a-beurz Doue a zo deut davidon hag en deus ma zennet eus adre daouarn Herodez hag ar Judevien. » An abostol a skoas neuze warzu ti Vari, mamm Mark. Eno oa eun nebeut eus e ziskibien o pedi evitan, beuzet en o daerou. Ouz e welet hag ouz e glevet, o anken a droas en joa.\nChadennou sant Per a oe miret en Jeruzalem ; war lavar sant Yan Krysostom, gwardou ar prizon o-unan, deut d’en em gonvertisan, eo o dije o miret gante.\nD’ar bempvet kantved, er bla 439, an impalaerez Eudoxi, pried Theodos, a deuas da welet an Douar-Santel, war digare eul le he devoa grêt. Juvenal, eskob Jeruzalem, a ginnigas d’ezi en prof chadennou sant Per. Hi o c’hemeras gant enor hag anaoudegez vat. Distro da Gonstantinopl, e lezas eno eul loden aneze hag e kasas eul loden-all d’he merc’h Eudoxi, pried Valantinian III. Houman, d’he zro, o c’hinnigas d’ar pab. Evit diskouez ar stad a rê eus eun hevelep prof, ar pab a roas urz da zigas dirak ar brinsez ar chadennou a oa bet o liamman prins an Ebestel en prizoniou Rom, en amzer Neron. Kerkent ha ma oent tostaet an eil ouz eben, an diou chaden a ’n em stagas ken brao, ma ne rênt mui nemet eur chaden.\nDirak eur burzud ken bras, an impalaerez a drugarekaas Doue, hag a reas sevel eun iliz kaer evit digemer an ereou burzudus. An iliz veur-ze a oe hanvet iliz sant Per en Ereou.\nEn de-man, en em gav ive gouel sant Bergat, eskob Landreger, war-lerc’h sant Tual, ha patron parouz Pouldouran. E bardon a ve grêt ar zul kentan a viz eost. An de-ze, e iliz hag e feunteun a ve darempredet gant tud ar vro aketus d’e bedi ’vit adkavet an treo dianket.\nDaoust ma n’eus ket sant Bergat kement a vrud ha sant Anton a Badou, ar Vretoned a ’n em blijo o pedi anezan en o ezommou, rak\nDreist ar zent-all, sent hon bro,\nMar o fedomp, hon chilaouo.\nGoulennet, eme Hon Zalver Jezuz-Krist d’e ziskibien, hag e vezo roët d’ec’h ; klasket hag e kavfet ; skoet hag e vezo digoret d’ec’h.\nRak an neb a c’houlenn en deve, an neb a glask a gav, ha d’an neb a sko e vezo digoret.\nAviel sant Vaze. Xi. 9, 10\nAdtapet diwar « https://br.wikisource.org/w/index.php?title=Buhez_ar_Sent/1912/Per_an_Ereou&oldid=38030 »\nKemmoù diwezhañ degaset d'ar bajenn-mañ d'an 3 Gou 2012, da 08:03.


Cheñch ar bonreizh evit peurwiriekaat karta europa ar yezhoù minorelaet a zo "ret-holl" hervez ur rentañ-kont - 7seizh.info\nHome Dia Cheñch ar bonreizh evit peurwiriekaat karta europa ar yezhoù minorelaet a zo...\nCheñch ar bonreizh evit peurwiriekaat karta europa ar yezhoù minorelaet a zo « ret-holl » hervez ur rentañ-kont\nKinnig a ra ur strollad arbennigourion da glokaat mellad 2 ar bonreizh peotramant da skrivañ ur mellad nevez. Ur promesa bet graet gant François Hollande eo peurwiriekaat ar c’harta. Douetañs zo diàr-benn ar cheñchamanchoù a zegouezho goude ma vo peurwiriekaet an destenn ‘vat.\nHervez ur rentañ-kont eus « bodad lezennoù » ar breujoù gall e vo « ret-holl cheñch ar bonreizh » a-benn degemer « karta europa ar yezhoù rannvro pe bihanniver », èl ma oa bet prometet gant François Hollande pa oa danvez-prezidant. Hervez ar rentañ-kont bet kinniget gant ar c’hannad PS eus Penn-ar-Bed Jean-Jacques Urvoas, e ranko stad gall cheñch ar bonreizh àr-zigarez e oa bet korbellet ar c’harta-se gant kuzul ar bonreizh dija.\n« Ret vo cheñch ar bonreizh e daou zoare » hervez an destenn kinniget gant Urvoas. Da gentañ e ranko ar c’hendalc’h ouzhpennañ un dave diàr-benn ar yezhoù rannvro er mellad 2. Ennañ eo skrivet eo « ar Galleg yezh nemeti ar republik ». Da c’houde e ranko ouzhpennañ ur mellad ma vo aotreet sklaer gouarnamant Bro-C’hall da peurwiriekaat ar c’harta.\nAr c’hlozadurioù-se a zo bet tennet da heul an emvod bet dalc’het d’an 29 a viz Du tremenet m’o deus kemeret perzh ennañ kelennerion skol-veur ha gwiraourion.\nE 1999 e oa bet sinet karta europa ar yezhoù rannvro ha bihanniver gant Bro-C’hall met n’eo ket bet peurwiriekaet ganti c’hoazh. Se zo kaoz ne dalv ket er Gwir gall.\nDouetañs àr ar cheñchamanchoù goude ma vo peurwiriekaet ar c’harta\nGallout a ra pep stad ezel eus Kuzul Europa peurwirikiekaat ar c’harta penn da benn peotramant evit darn. Hervez an arbennigourion a oa en emvod ne « cheñcho tra pe hogozik », a-fet statud ar yezhoù minorelaet e Bro-C’hall, ar peurwiriekaat.\nE-se, Jean-Eric Gicquel, anezhañ kelenner Gwir foran e skol-veur Roazhon I, en deus lavaret e oa « ken izel » an engouestloù bet kemeret gant Bro-C’hall e 1999, ne cheñcho ket pikol tra a-fet lezenn pa vo degemeret ar c’harta er Gwir Gall. Hag anat ne vo ket a-live ar cheñchamañchouigoù gant ar pezh a zo bet lakaet e pleustr dija gant gouarnamantoù lec’hiel zo, èl e Bro-Korsika da skouer.\nEus e du, e lavaras Jean-Marie Woehrling, anezhañ gwiraour eus kuzul Europa, e vefe mat « bdoulc’hañ ur preder àr ezhommoù pep yezh rannvro » a-benn reiñ da bep hini ur stern a jaoj ganti. Hervez Woehrling e vefe mat lakaat muioc’h a araezioù da dalvezout e bed ar c’helenn hag ar mediaoù da skouer.\nAr pennad-se zo bet tennet eus al lec’hienn kelaouiñ okitan jornalet.com ha troet diàr an Okitaneg. Un emglev en deus 7Seizh gant jornalet.com\nPennad orin : http://www.jornalet.com/nova/1189/cambiar-la-constitucion-per-ratificar-la-carta-europea-de-las-lengas-es-inevitable-co-ditz\nPrevious articleKadir Dilsiz : Un kurde aminz des bertons en castéouane en Turqiy\nNext articlePatrick Le Lay : « Je suis profondément indépendantiste »\nErwann Denez 27 décembre 2012 At 11 11 46 124612\nDiwallit tudoù keizh !\nBonreizh ha karta zo daou c’her benel ! sed ar vonreizh hag ar garta. Kalon deoc’h.


Karl Ludwig von Baden - Wikipedia\nKarl Ludwig (* 1755 en Karlsruhe; † 1801 en Arboga, Sveden) a oa ur priñs eus dugelezh Baden.\nKarl Ludwig a oa mab d'an dug-meur Karl Friedrich von Baden ha d'e bried Karoline Luise von Hessen-Darmstadt (* 1723; † 1783), merc'h d'al Landgrav Ludwig VIII von Hessen-Darmstadt.\nDimeziñ a reas Karl Ludwig e 1774 da Amalie von Hessen-Darmstadt (* 1754; † 1832), ur verc'h da Ludwig IX von Hessen-Darmstadt.\nEizh bugel o doe, daou vab ha c'hwec'h merc'h dimezet mat e lezioù Europa.\nFriederike Karoline Wilhelmine (*1776; †1841), dimezet e miz Meurzh 1797 d'an dug Masimilian von Zweibrücken (1756–1825), a voe anvet da priñs-dilenner Pfalz ha Bavaria, hag e 1804 da roue Bavaria, ma oa-hi dugez, priñs-dilennerez ha rouanez neuze;\nLuise Marie Auguste (* 1779; † 1826), dimezet e 1793 d'an tsar Aleksandr Iañ (Rusia) (* 1777; † 1825)\nFriederike Dorothea Wilhelmine (* 1781; † 1826), dimezet e 1797 da Gustav IV Adolf (1778–1837), roue Sveden; dizimeziñ a rejont e 1812;\nMarie Elisabeth Wilhelmine (* 1782; † 1808), dimezet e 1802 d'an dug Friedrich Wilhelm von Braunschweig-Wolfenbüttel (1771–1815)\nKarl Ludwig Friedrich (Karlsruhe 1786–1818 Rastatt), dimezet e 1806 da Stéphanie de Beauharnais (1789–1860), dug-meur Baden goude marv e dad-kozh;\nWilhelmine Luise (1788–1836), dimezet e 1804 d'he c'henderv an dug-meur Ludwig II von Hessen-Darmstadt (1777–1848), mamm da seizh bugel, hag unan anezho, Marie von Hessen-Darmstadt (1824-1880), a voe impalaerez Rusia evel he moereb Luise Marie Auguste.\nMervel a reas e 1801, a-raok e dad a varvas e 1811, ha ne c'hallas ket ren. E vab, Karl Ludwig Friedrich Baden, an hini a voe anvet da zug-veur neuze.\nAdtapet diwar « https://br.wikipedia.org/w/index.php?title=Karl_Ludwig_von_Baden&oldid=1955252 »


Seisved kentel - Wikimammenn\nMoullerez ar "C’hourrier", 1900 (p. 74-82).\n◄ C’houec’hved kentel Seisved kentel Eisved kentel ►\nAn ene a gar Jezus-Krist n’en deuz avi e-bed oc’h ar re vraz war an douar, an avi en deuz a zo oc’h ar re a gar muia Jezus-Krist.\n1. — Sant Gregor a zispleg d’e-omp an trede merk-se euz a garantez Doue, ha lavaret a ra ne deuz karantez Doue avi e-bed nag oc’h tud ar bed nag oc’h madou braz, dre ne deuz c’hoant anezho na dispriz e-bed evitho. Diou avi a zo : unan, mad ; e-ben, fall. An avi fall e deuz poan o welet ho deuz ar re all madou war an douar. An avi vad ha santel ne zell ket oc’h madou ar bed, eun truez eo d’ezhi gwelet anezho. Ar pez a glask hon-man eo Doue hep-ken, ar pez a c’hoanta eo he garet euz a greiz he c’haloun ; dre-ze eo e deuz avi oc’h ar re a gar Doue muioc’h eget-hi, rak karet Doue a garfe muioc’h eged an elez zo-ken.\n2. — Setu petra glask hep-ken eur gwir gristen war an douar, hag an dra-ze a ra d’an Aotrou-Doue karet anezhan kement, ma lavar : unan euz ho taoulagad en deuz skoet poan em c’haloun. Al lagad-se, ar zell-ze a zo ar c’hoant da blijout da Zoue er sonjou hag enn oberou, pa ne glasker nemet tizout beteg eno. Tud ar bed a glask meur a dra, dre ho labour, evel ma ’z eo plijout d’an dud, pe diana beza euruz ho-unan. Ar c’hristen a-vad n’en deuz nemet eul lagad da zellet oc’h Doue ha da blijout d’ezhan ; lavaret a ra gant ar roue David : petra am beuz-me da zivizout war an douar hag enn nev, o va Doue, nemet hoc’h-hu hep-ken, c’houi a zo va zenzor, hag ar mestr war va c’haloun. « N’em beuz ket a avi, eme zant Paolin, oc’h ar re binvidik nag oc’h ar rouanez, c’houi hep-ken, o va Jezus, c’houi a zo va gloar ha va eurusded. »\n3. — Ne d-eo ket a-walc’h ober madoberou, red eo c’hoaz ober mad anezho. Evit ma ve mad hon oberou, ez eo red e vent great evit plijout da Zoue. Setu penaos ez eo red meuli Jezus-Krist ; pep tra a zo bet great mad gant-han. E-touez madoberou ar gristenien, kalz a zo mad dre-z-ho ho-unan, hag e kement-se ne dalvezont netra dirak Doue, o veza ne d-int ket bet great evit gloar Doue hep-ken. « Hor madoberou a vez paet gant an Aotrou-Doue, eme zantez Madalen a Bazzi, hervez ma vezont bet great evit plijout d’ezhan ; da lavaret eo, e kavimp gant Doue enn nev, ar mad hor bezo great war an douar, mar bez bet great evit-han hep-ken. » E-touez kement a vadoberou, kalz a ielo da goll, ha dibaot a vezo kaout unan-bennag great evit plijout da Zoue hep-ken. Eur manac’h koz braz, maro ne voa ket pell evel eur zant, goude beza labouret evit Doue hed he vuez, a lavaraz enn eur grena eun dervez, o sonjal enn amzer dremenet : « Em holl oberou, ne gavan ket unan zo-ken a gement a ve bet great evit Doue hep-ken. » Ra vezo milliget ar garantez hor beuz ouz-omp hon-unan ! Hi eo a gas da goll pep tra vad a reomp. C’hoarvezout a ra aliez, er stad santela zo-ken, evel ma ’z eo stad eur beleg hag eur misioner, a dremen ho buez o prezeg, o kovez hag o kelenn ar gristenien ; c’hoarvezout a ra, siouaz ! gant darn anezho ha gant re all, ma kemeront kalz a boan, ma labouront a dorr-korf hep gounit netra e-bed, dre na reont ket ho labour evit Doue hep-ken, ha ma sellont eun draik re oc’h gloar ar bed hag oc’h ho gloar ho-unan, dre ma klaskont da genta ho mad hag ar pez a zo dioc’h ho diviz ha dioc’h ho zonj.\n4. — An Aotrou-Doue a lavar : « Diwallit na rafac’h ar mad evit beza gwelet gant an dud, rak neuze ne vioc’h digollet tamm gant ho Tad a zo enn nev : » An hini a labour dioc’h c’hoant he galoun, en deuz bet he c’hobr, eur gobr hag a zo moged eo ; eur pennad e vezer laouen hag euruz gant-han, ha goude-ze ne choum netra vad war he lerc’h enn ene. Ar Profed Ajee a lavar : « An hini a labour evit eun all-bennag ha ne d-eo ket evit Doue eo, hen-nez a laka kement a c’hounit enn eur zac’h toull, ha pa zigor anezhan goude ne gav enn-han netra e-bed. Evel-se an den, goude c’houezi ha poania gant he èro, ne gav e penn an dalar nemet nèc’h hag enkrez, o veza ne glaske ket gloar Doue hep-ken. O labourat evit gloar Doue a-vad ne c’houfe den kaout enkrez, peger kalet-bennag e ve he boan, ha pa na ve ket zoken evit dont a-benn da ober mad pep tra ; rak pa vez poaniet ha kerzet tenn evit plijout da Zoue, ha pa varfet neuze e-kreiz an hent, ar c’hristen mad en deuz bet ar pez en devoa c’hoant da gaout.\n5. — Setu ama penaos ec’h anavezer an den a labour evit Doue hep-ken. Da genta, ne vez morse enn enkrez, petra-bennag ne d-euz mad e-bed evit dont gant-han da-benn ; ar pez ne fell ket da Zoue e ve, ne fell ket d’ezhan ive ; d’an eil, ker laouen eo o welet ar mad a ra ar re all, evel pa ve bet great gant-han he-unan ; d’an trede, ne c’hoanta ket muioc’h kaout eur garg kentoc’h eget eun all, ha karet a ra an hini en deuz bet digant ar re ho deuz da welet war-n-ezhan ; d’ar pevare, evit kement a ra ne glask na beza meulet na trugarekeat, ha rak-se mar bez kavet eun abek-bennag enn-han, n’en deuz nec’h e-bed, enn enep laouen eo, o veza labouret evit Doue hep-ken. Mar bez meulet a-vad, he galoun ne c’houez tamm, ha lavaret a ra da c’hloar ar bed ar pez a lavare sant Iann Avila : « Kea kuit, re zivezad oud deuet, rak kement am beuz great, am beuz roet pell a zo da Zoue. »\n6. — Setu pe dre hent e kerz an den war-zu joaiou ar baradoz ; o veza laouen gant ar pez a blij da Zoue evel ar servicher mad. « Mar hor beuz an eur-vad da ober eun dra-bennag hag a blij da Zoue, eme zant Krizostom, petra a c’houlennomp-ni ous-penn-ze. Ha ne d-eo ket ar brasa digoll, ar vrasa eurusded a c’hell eur c’hristen mad da gaout, gellout plijout d’he Grouer ? »\n7. — Jezus-Krist ne c’houlen netra e-bed ken digant an ene. Bez’ e fell d’ezhan e ve atao evel eur ziel war galoun ha war vreac’h ar c’hristen, ha ne rafe he-man netra nemet evit plijout da Zoue. Hogen hag e ve Doue bepred dirak spered an den hag e penn an holl labourou a ra, mar fell d’ezhan beza sant, eme zantez Thereza, ne dle kaout ken c’hoant nemet da blijout da Zoue. Peger bihan ha pegen dister-bennag eo ar pez a vez great evit Doue e talvez muioc’h evelato eget kement a c’houfet da lavaret ; setu ama perak : kement a vez great evit plijout da Zoue, a zo eul labour a garantez, eul labour eo hag a laka ac’hanomp da dostaat oc’h Doue ha da veza a unan ganthan, eul labour, enn eur ger, hag a ro d’e-omp ar madou a bado da viken.\n8. — Lavaret a rear : an hini a zo neat he spered diouz pep sonj all, ha ne glask nemet plijout da Zoue, a zo evel ma ve bet tremenet dre fournès an nev ; dre ar fournès-se a laka an houarn da veza aour, da lavaret eo a laka an traou distera a reomp, evel ma ’z eo all labour, an ehan hag an diverr amzer, hag an ebad a gemeromp, da dalvezout aour ar garantez santel. Setu perak e krede santez Madalen a Bazzi ez a, pa varvont, rag-êeun d’ar baradoz, hep tremen dre dan ar purgator, ar re a labour bepred hag a zo ho spered êeun ha troet d’ar mad evel-se. Merket eo enn eul levr santel zo e voa eur manac’h o chom he-unan enn eul leac’h distro hag a ioa boaz, a-raok ober pep tra, da zevel he zaoulagad war-zu an nev. Unan-bennag a c’houlennaz out-han perak e rea an dra-ze : « Evit klask an tu, eme-z-han, na d-aio taol e-bed a-biou, da lavaret eo, evel eur chaseer a viz êeun a-raok tenna, evit miret na dafe he daol da goll, hag evit gellout tizout an Aotrou-Doue ha plijout d’ezhan hep tro. » Evel-d-han a dle ober pep kristen, araok staga gant he labour, e-pad he labour hag a-barz distaga diout-han, o sevel he spered peb enn amzer war-zu Doue, hag o kas d’ezhan kement tra a ra.\n9, — Ar re a labour, ha ne evesaont nemet oc’h ar pez a fell da Zoue, ho deuz enn ho spered eur frankiz santel, eur frankiz ha ne dreo roet nemet da vugale Doue ; ar frankiz-se a ra d’ezho digemeret a galoun vad ar pez a blij da Jezus-Krist, hep sellet ‘oc’h ar garantez ho deuz evit-ho ho-unan, hag ive oc’h ar stad a reont euz an dud. Karantez Doue a laka pep tra hevel d’ar galoun ; eun dra c’houero a dalv d’ezhi eun dra c’houek, dilezel a ra ar pez a gar evit karet ar pez a fell da Zoue, ober a ra an traou distera hag ar re ziesa kerkoulz hag ar re vrasa hag ar re easa ; gant ma plijint da Zoue a zo a-walc’h.\n10. — Eun taol braz a dud a fell d’ezho servicha Doue el leac’h-ma-leac’h, er stad-ma’r-stad, gant he-man pe gant hen-nez, e-berr, gant an dra-man pe gant an dra-hont ; anez ne servichint ket anezhan, pe mar he zervichont, gwelit penaos ? Poan spered ho deuz atao, atao krignet ho ene gant eur prenv-bennag, atao ez int pennasket gant ar garantez ho deuz out-ho ho-unan, ha dre-ze ne zastumont mad e-bed euz an holl madoberou a reont ; atao kaer ho deuz emaint, evel ma lavarfet, war glaou ruz-tan, o veza ma kav d’ezho e teu cheo an Aotrou-Doue pounneroc’h-pounera d’ho diou-skoaz. Evit ar re a gar Jezus gant eur gwir garantez, ar re-ze a-vad n’ho deuz ket brasoc’h dudi eget ober ar pez a fell d’ezhan ; kel laouen int pa vezont izeleat evel pa vezont hueleat. Setu petra a ra an hini a gar Jezus-Krist e gwirionez, ha setu ive petra dleomp da ober o terc’hel penn oc’h ar garantez hor beuz ouz-omp hon unan, oc’h ar garantez-ze a ra d’hor c’halou’n c’hoantaat an enoriou a gav d’ezhi a zo mad da gaout.\n11. — Red eo e vemp distag dioc’h pep tra hag e doare vad da zilezel traou ar spered, ar beden pe ne d-euz forz petra, pa vezomp galvet el leac’h all gant an Aotrou-Doue. An tad Alvarez, eun dervez m’en devoa eur pez labour da c’hober, gant aoun na deuje da goll ar gwel euz a Zoue, a ieaz diwar he labour da c’hober eur penned peden. Neuze, an Aotrou-Doue a lavaraz d’ezhan : « Petra-bennag n’ema ket ho labour gan-en brema, a-walc’h e tle beza em befe-me roet va-unan al labour-ze d’e-hoc’h da c’hober. » Setu eur gentel euz ar re wella evit ar re a vez nec’het, rak-tal ma vez red d’ezho senti hag ober eun dra-all-bennag, o choum hep lavaret ho fedennou. An nec’h-se ho deuz ne d-eo ket a-berz Doue, a-berz an droug-spered pe anezho ho-unan eo e teu. Plijout da Zoue pe vervel : setu eno diviz an holl zent.\nD’e-hoc’h-hu, va Doue, e roan va c’haloun. Ha petra eo va c’haloun, siouaz ! Great e voa bet gan-e-hoc’h evit ho karet hep-ken, hag evelato ez eo bet savet enn hoc’h enep. Sellit a druez out-hi brema, o va Jezus ! Keuz e deuz da veza pec’het enn hoc’h enep ha karet a ra ac’hanoc’h. Ia, va Doue ha va Zalver, keuz am beuz da veza bet disprizet ho kourc’hemen, hag hiviziken e fell d’in senti ouz-hoc’h hag ho karet, kousto pe gousto. Dre ar garantez hag ar vadèlez ho peuz bet da vervel evidoun war ar groaz, lakiit brema va ene ha va c’haloun d’ho karet stard, grit m’ho karin muioc’h eget n’en em garan va-unan, rak, va Jezus, c’houi a zo mignoun mad va ene, ar mignoun n’em beuz nemet-han. Piou eta a c’hellfen-me da garet enn he leac’h, piou ar mignoun hevel ouz-hoc’h en deuz roet he vuez evit va zavetei ? Penaos eta e c’hellfen-me choum hep ho karet ? Ne ankounac’hain birviken pegen dizanaoudek oun bet enn ho kever, ha ouela a ran gant keuz ha glac’har d’am fec’hejou. Den reuzeudik ma ’z oun ! Kollet ha maro e voan, ha brema mar d-oun distroet ouz-hoc’h, brema mar d-oun beo c’hoaz, ez eo dre nerz ho kras hag ho trugarez em c’hever. Hiviziken, ne fell d’in beva nemed evit ho karet, c’houi a zo va mad dreist pep mad ! Grit eta, Aotrou va Doue, grit ma karin ac’hanoc’h, o karantez hep ment e-bed. Ne c’houlennan ken tra ouz-hoc’h, Gwerc’hez Vari, c’houi a zo va mamm, lakiit ac’hanoun e-touez ho servicherien, ha grit ive, me he ped, ma vezin digemeret e-touez gwir zervicherien Jezus, ho Map.\nAdtapet diwar « https://br.wikisource.org/w/index.php?title=Seisved_kentel&oldid=74744 »\nKemmoù diwezhañ degaset d'ar bajenn-mañ d'an 24 Gwe 2015, da 13:37.


HERMANN azezet atav, PANKRAS, RUSTICUS, TARSICIUS\nUr pennad brav a amzer a zo deomp, a-barzh distreiñ d’ar skol. Azezomp war ar bank-se. An tri a azez war ur bank, da ziaraok an teatr en tu all d’ar bank m’emañ Hermann warnañ. Pankras en em laka e-kreiz, Rusticus ha Tarsicius an eil a-gleiz, egile a-zehoù.\nUn ebad eo, Pankras, ober amañ un abadennig kaozeal.\nYa da, un ebad eus ar re zuziusañ. Pa vez Pankras em c’hichen, ur wir blijadur a vez ivez em c’halon, evel ma ve Pankras va breur e ve.\nArabat eo dit bezañ souezhet gant kement-se Tarsicius. Me a gar ac’hanout ivez evel va breurig. Ni zo breudeur holl etrezomp, o vezañ ma’z omp gwir gristenien.\nSetu ar pezh a lavar ivez Lucian, hor beleg kozh. Hennezh eo en deus va badezet.\nMat. Ne vadezo krouadur ebet diwar-vremañ. Soudarded an impalaer o deus kroget ennañ, daoust dezhañ da vezañ paket a zek vloaz ha pevar-ugent.\nWar zigarez m’eo kristen, ha netra ken. Hiriv e vezo barnet, ha merzheriet kerkent goude.\nPetra eo bezañ merzheriet ?\nUr merzher eo an hini a varv e-touez ar poanioù ar re vrasañ en ur c’houzañv evit anv Jezuz-Krist. N’eus marv ebet a ve enorusoc’h. N’eus hini ebet, kennebeut, a ve dudiusoc’h da Zoue. Evidon-me, avat, a c’houlenn start bemdez digantañ ma varvin merzheriet.\nHa penaos e respont Doue dit-te ?\nO lakaat noz-deiz em c’halon ha dirak va daoulagad skouer va zad karet, en deus roet e c’hwad evit ar gwir feiz, hag a oa Quitinus e anv. Da zerc’hel soñj anezhañ, un dra vihan n’em eus ken. Met talvoudusoc’h kalz eo din eget un teñzor leun a berlez fin.\nPANKRAS o tiskouez ur voestig aour a zo a-istribilh gant ur chadenn aour ouzh e c’houzoug\nAn dra-mañ eo. Ar voestig venniget-se a zo enni un tammig lienenn bet glebiet gant ar gwad a rede eus a c’houli marvel va zad, deiz e verzherinti. Ur garantez dispar am eus evit an draig kaezh-se.\nHer c’hompren a-walc’h a reomp.\nAr gwad a zo o virvi em c’hreiz a zo an hevelep gwad gant an hini a viran er voestig-se, gant an hini bet skuilhet evit gloar Doue. Poket a ra d’ar voestig.\nPlijit anez ma rofen-me ivez ur pok dezhi. Rusticus a bok d’ar voestig.\nTARSICIUS o pediñ Pankras\nHa me ivez, Pankras, ha me ivez ! Az pediñ start a ran. Pankras a ro da boket ar voestig da Darsicius.\nPlijit gant va zad merzher ma teufe din ha deoc’h ho-taou, ur galon heñvel ouzh e hini, da vervel evit Doue, ma ve ret.\nHermann, c’hoant kousket gantañ, a zigor frank e c’henoù, en ul leuskel ur vlejadenn. An tri bugel a dro o fenn war-zu Hermann.\nTARSICIUS o c’hoarzhin gouestad\nSell ’ta ! Piv eo hennezh ? Nag eñ zo divalav, n’eo ket ’ta ?\nRo peoc’h ! hennezh zo un den kriz, un den fallakr. Ur soudard eo o servijañ an impalaerien.\nEñ a zo ruz-flamm e varv hag e vlev. Eñ a zo e zaoulagad hanter serret. Hermann a ra trouz adarre o tic’henaouiñ.\nGwall c’hoant kousket en deus a gav din. Hermann a gousk. Sellit ! Sellit ! Kousket a ra. Pankras a sav.\nPetra ’ta emañ hennezh oc’h ober azezet aze ?\nDeomp da welet. Pankras a ya ha a lenn, hep lavaret ger, al lezenn staget ouzh ar peul.\nRUSTICUS azezet atav war ar bank, Tarsicius gantañ\nAr soudard-se, war va meno, a zo bet lakaet aze da deurel evezh ouzh ul lezenn bennak staget ouzh ar peul, evel ma reer atav.\nTARSICIUS o vousc’hoarzhin\nFeiz ! un evezhiad fall eo, o kousket evel-se.\nPANKRAS o tont en-dro\nRusticus ! ul lezenn nevez eo a zo aze, ul lezenn griz ha difeiz a-enep ar Gristenien. Gourc’hemenn a ra ma vezint paket ha barnet d’ar marv.\nRUSTICUS o sevel\nHa neuze, Pankras ? N’eo ket ar wech kentañ eo ma fell dezho, an impalaerien, poaniañ ar Gristenien.\nGwir eo. Met n’eo ket hepken kement-se.\nSkrivet eo ivez n’eus doueoù nemet re an impalaerien\nAr paper-se, Rusticus, a nac’h Hor Salver benniget, o lavaret n’eo ket un Doue eo ez eo.\nTraoù euzhus an holl draoù-se ! Ni, ar Gristenien, n’hellomp ket gouzañv dismegansoù er c’hiz-se diwar-benn hon Doue.\nPANKRAS gant nerzh\nRusticus ! ret eo deomp regiñ ar c’hozh tamm paper-se. Ar soudard a zo kousket. Mar teu da zihunañ en un taol, lazhet e vezimp raktal hon-daou gantañ N’eus forzh ! En anv ar C’hrist, deomp Rusticus !\nPankras ha Rusticus a ziframm ar paper diouzh ar peul hag her rog a-dammoù.\nRUSTICUS o sellet ouzh ar maez\nRe ziwezhad eo. Paket ’omp. Fulvius en deus hor gwelet a-bell. Dont a ra o redek ; ofiserien a zeu ivez, tu-mañ-tu-hont\nTarsicius, kae kuit buan.\nMe ’fell din chom ganeoc’h.\nPANKRAS kreñv e vouezh\nKae kuit ! Kae da lavaret d’ar beleg ar pezh a c’hoarvez ; warc’hoazh e varvimp. En anv Hor Salver, kerzh buan. Tarsicius a ya kuit.


Loeiz an Dall, ganet en Autun (Saône-et-Loire hiriv) war-dro 880 pe 883, ha marvet d'an 28 a viz Mezheven 928 e Vienne (Isère hiriv), a voe roue Provañs adalek 887, roue Italia adalek 900, hag Impalaer Santel evel Loeiz III, etre 901 ha 905.\nRoue Provañs hag Impalaer ar C'hornôg[kemmañ | kemmañ ar vammenn]\nWar-lerc'h marv e dad Boson, e miz Genver 887, e voe anvet da roue Provañs (eus 887 betek 928), met bihanik e oa, hag e vamm an hini eo a renas da c'hortoz, gant skoazell Richarzh II Bourgogne, lesanvet Richarzh ar Justisour, breur d'he fried Voson. En miz Mae 887 e kasas Ermengard he mab da gaout an impalaer Karl III, ha n'en doa bugel ebet, abalamour dezhañ da advabañ Loeiz. En miz Mae 889 ez eas-hi da gaout Arnulf Karintia, dug Karintia a oa bet anvet da roue Germania, d'ober he le dezhañ. En 890, e Valence, e voe dilennet Loeiz, gant kuzul an eskibien ha priñsed, da roue Arle, roue Provañs, ha roue Bourgogn. En 894 ez eas ar roue Loeiz da ober e le a feladed d'ar roue Arnulf Germania. En 896 e stourmas ouzh ar Sarazined a oa oc'h ober freuz ha reuz e Provañs.\nAdtapet diwar « https://br.wikipedia.org/w/index.php?title=Loeiz_III_an_Dall&oldid=1990162 »\nKemmoù diwezhañ degaset d'ar bajenn-mañ d'an 2 Mae 2022, da 14:53.


Journal de Renaud Camus, mardi 24 février 2015\ncréée le mercredi 25 février 2015, 19 h 25\nmodifiée le jeudi 26 février 2015, 12 h 29Mardi 24 février 2015, minuit & demi. J’étais très content de l’Ofloxacine, dont je croyais qu’elle allait me guérir, et même qu’elle m’avait ~~~~~~. ~~~~~ ~~’~~ ~~~~~~ ~~~ ~~~~~~, ~~~ ~~~~~ ~~~’~~~~~ ~~ ~~~~~ ~~~~~~~~~~~~ ~~~~ ~~~~~~~~~~, aussi longtemps que ~~’~~~ ~~~ ~~~~~. ~~~~~~, ~~~ ~~~~~ ~~~~~~~ ~~~~~~~ ~~~~~~ ~~~~~~ ~~~ ~~~~~ ~~~ ~~~ ~~~~~~~~~~~~~ ~~~ ~~~~~~~~, ~~~ ~~~ ~~~~~~~~ ~~ ~~~~~ ~~~~~~~~~~~, ~~~~~ ~~~ ~~~~~~~~~~~ ~~’~~~~~~ débarrassé depuis trois ~~~~~~~~~, ~~~~ ~~~~~~~~~ ~~~~~~~~. ~~’~~~ ~~~~~ ~~~ ~~~~~~~~~~~ ~~~~ ~~~ ~~~ ~~~~~~~~ ~~~~ ~~’~~~~ ~~~~~~~ ~~~~~~~~~~ ~~~~~~~~~, ~~~~~ ~~~~ ~~~~~~~~ ~~’~~~~~~~~~ ~~~~~~~~~~~ ~~~ ~~~~~~~~~ ~~~~~~, ~~~~~~ ~~~’~~~~ ont d’abord paru ~~~~~~. ~~~ ~~~~~ ~~ ~~~~~~ ~~~~~~~~ ~~~~~~ ~~~ ~~~~~ ~~~~~~, ~~~~~ ~~~~ ~~~~ ~~~~~~~~~~ ~~~~~~~~~~ ~~~~ effets.\nCette ~~~~~~~~~~~~ ~~~~ ~~~~~~~~~~ ~~’~~~~~~ ~~~~~~~~~ ~~~~~~~ ~~~ ~~~~~ ~~~~ ~~~~~ une excellente humeur — ~~~~~~~~~, ~~~~~~~~~~~~~~~~, ~~ ~~~~~~~~~ ~~~~~ ~~~~ ~~~~~~ ~~~ ~~~~~~~~~~~ ~~~ ~~., ~~~ ~~~~ ~~’~~ ~~~~ ~~~~~~~~~ ~~~~ ~~~~~~~~~. ~~~ ~~~~ ~~~ ~~~~~~~~, ~~~~~ ~~~ ~~~~~~~, ~~~ sa tristesse. Si ~~’~~~~~~ ~~~~ ~~~~~~~ ~~~~~ ~~~~ ~~~~~~~~~~ ~~~~~~~~~~~ (“~~~~ ~~~~~~~~~ ~~~ ~~~~~~” : ~~~ ~~’~~~ ~~~~ ~~~~~~ ~~~~ ~~~~~~~ ~~~-~~~~~~~...), ~~~~ ~~~~~~~~ ~~~~~~~~ ~~~~ ~~~~~~ ~~~~~~~~~~ ; ~~~~~~~ ~~~’~~ ~~~~~~ suis-je débarrassé de ~~’~~~~~~ ~~~ ~~~~~~~, ~~~ ~~~~~~~~ ~~’~~~ ~~~~~~ ~~’~~~~~~~~ ~~~ Pologne.\nSi ~~’~~~ ~~~ ~~~~~ ~~~~ ~~~~ ~~~~~~~~ ~~~~~~~~, ~~~~ ~~~~~ ~~~ ~~~~ ~~~~~~ ~~’~~~~~~~~~~~~, ~~~~~~~ ~~~~~, ~~’~~~~~~~~~~~~~ ~~~~~~~~~~~, ou artistique, ou “~~~~~~~~~~~” ~~~ ~~~~~~~~, ~~~~ ~~~~~~~~~~~ ~~~~~~~~~~~ ~~ ~~’~~~~~~~~~~~~~ ~~~~~~~~~~. ~~~ ~~~~~ ~~~~~ ~~~~ ~~~~ ~~~~~~~~~~ ~~~~ ~~~~ ~~~~ “~~~~~~~” ~~~~~ ~~~~ ~~~~~, ~~~~~ ~~’~~~~~~~~~, ~~~~~~~~~ ~~~~~ ~~~~~~~~~~~, spirituelles, drôles et ~~~~~ ~~~~ “~~~~~~~~~~” ~~~~~~~~ ~~~~~ ~~~~~~~~ ~~~~~ ~~~~ — ~~~~~~~ ~~~~~~~ ~~~ lien ~~~~~~ ~~~~~… — ~~~~ ~~’~~~~~~ ~~~~~~~~~~~, ~~~ “~~~~~~~~~”, ~~~~~ (~~~~ ~~~~~~~~ ~~~~~~~~, ~~~~ ~~~~~~~~~, les tableaux, etc.), ~~~~ ~~~~~ ~~~~ ~~~~ ~~~ ~~~~ ~~~~~~~~ ~~~~ ~~~~~~~~~ ~~~~~~~~~~. ~~~ ~~~~~, ~~~~~ ~~~~~~~~ ~~~~ ~~~~~~~ ~~~~~~~ ~~~~~~~~~~ (~~~ ~~~ ~~~~~~ ~~~~~~~ ~~~~ ~~~ ~~~ ~~~~~ ~~~~~~~~~ sur un terrain ~~~~~ ~~~~~~~~~~, ~~~ ~~~ ~~~~~~~~~~~~~ ~~~ qualifier (au ~~~~~ ~~~~~~-~~~~~~ : modérer, nuancer, contredire ~~~~~~~~~~~~~~) ~~~~~~~ ~~~~~~~~~~), ~~~ ~~~~~~~~~ ~~~~~ ~~~~, ~~~~~~~~~~~~~~, ~~~ ~~’~~~~~~~ ~~~~ ~~~~ ~~~~~~~~ ~~~~~~~ que littérairement je ~~~~~ ~~ ~~~~ ~~~~~ ~~~~~~~~ ~~~ ~~~~~~~~~ ~~’~~~~~~~~ ~~~ ~~~~~~~~~ ~~~~~~~~ éclairés.\nNon, ~~~ ~~’~~~~ ~~~~ ~~~~~~~ ~~~~~. ~~~ ~~~~~ ~~~~~~~ ~~’~~~ ~~~~~~~~ ~~ ~~~~~~ ~~~~~~~~ ~~~~ ~~’~~ pas été comprise, ~~~ ~~~~ ~~~ ~~’~~~~ ~~~~~-~~~~~ ~~~~~ ~~~~ ~~~ ~~~~-~~~~~ : je ~~~ ~~’~~~~~~~~~~ ~~~~ ~~ ~~~ politique. ~~~ ~~~ ~~~~~~~ ~~~~~ ~~~~~~~~~~. ~~’~~ ~~~~~ ~~~~~ (~~~ ~~’~~~ ~~~~~ dire) contraint et ~~~~~~, ~~~~~~ ~~~~ ~~’~~~~~~ ~~~~~~~~~ ~~~~ ~~~ ~~~~~~~ ~~~ ~~~ ~~~~~~~ ~~~ ~~~ ~~~ ~~~~~~~~~~~~~ ~~~~ ~~’~~ ~~~ ~~~~~~~ ; ~~~ ~~~ ~~~ ~~~~~~~~~ ~~~~ ~~~~~, ~~~~~~~~~~~ tout, même mon très ~~~~~~~~~~~ ~~~~~~~~~~~, ~~~~~~~ ~~~~~ ~~~~~~ ~~~~~ ~~~ ~~~~~~~~~~ ~~~ ~~~~~~ ~~~~~~ ~~~’~~~ ~~~ ~~~~~ ~~~~~ ~~~~~. ~~~~~~~ ~~ ~~~~-~~~~~, ~~~~~~~~~~ ~~ ~~~ ~~~~~~ ~~~~~~~~~~, ~~~~ ~~~ ~~~~~~~~ je ne me ~~~~~~~ ~~~~~~~ ~~~ ~~~~~~~ pareilles.\nDe ~~~~~ ~~~’~~~ ~~~~~ ~~~ ~~~~~~~~~~~~~ ~~~~~ ~~~~~~~ ~~~~~~~~~ ~~~ ~~~~~~~~~ (~~~~~ ~~~~~ ~~~~~~~~~~~~ ~~~~~~~~~ ~~~~ ~~~ ~~~~~~~~~~~~, ~~~ ~~~~~~, ~~~ ~~~~~~~~~~~~, ~~~ familialisme, l’insécurité, la ~~~~~~~~…), ~~~ ~~~~~ ~~~ ~~~~~ ~~~~~~ ~~~ ~~~ ~~~~~~~~~~ ~~~~~ ~~~~~~~ ~~~~~~~~~ (~~~~ ~~~~~~~ ~~~ ~~ ~~~~-~~~~~) ~~~ ~~’~~~ ~~~~~~ ~~~~ (~~~ ~~~~~~~~~~ ~~~ ~~~~~~ ~~~~~~ ~~~ le souhaite).\nLes pires ~~~~~~~~~~~~~~~ ~~~~~ ~~~~~ ~~~~ ~~~~~ ~~~~~~~~~ ~~’~~~~~~~~~~~~~~ ~~~~~~~~ ~~~~~ ~~~~~ ~~~~~~~~~~ ~~~~ ~~~~~~~ ~~~~ ~~~~~ ~~~~ ~~~~~ ~~~~~ ~~~~~~~~~~~ ~~~ ~~~~~~~~~~~ ~~~~~~~. ~~~~ ~~~~ ~~~~~~~~~ ~~’~~~~ ~~~ penser que vous ~~~~~ ~~~~~~~ ~~ ~~~~ ~~~~~~~~~~~~ ~~~~ ~~~~~~~, ~~~~ ~~~ ~~~~~~~~~~~, ~~~ ~~~~ ~~~~~ ~~~~~~~~~ ~~~~~~~~~~ ~~~ ~~~~ ~~~~~ ~~~~ ~~~~ ~~~~~~~~~, ~~~’~~~~ ~~~~~~~~~~, ~~~~~ ~~~~~~~~~ ~~~~~ ~~~~~~~ et mieux fondées ~~~~ ~~~~~ ~~~ ~~~~~~~~ ~~’~~~~~~~~~.\nvoir l’entrée du mardi 24 février 2015 et son image dans Le Jour ni l’Heure


Kredo - Wikipedia\n(Adkaset eus Credo)\nAr Gredo pe ar C'hredo zo pedenn diazez an holl Ilizoù kristen ; un disklêriadur an hini eo hag a zibun holl velladoù ar feiz kristen. Ar « Simbol » a vez graet eus an disklêriadur-se.\nKredo brezhonek 1912, e Bue ar Zent savet gant Yann-Vari Perrot, ha lakaet e yezh Treger gant Erwan ar Moal (1912, pajenn 940).\nE gregach eo bet savet da gentañ e-giz : Πιστεύομεν εἰς ἕνα Θεὸν, Pisteuomen eis hena theon. Lakaet goude e latin e-giz : Credo in unum Deum (Krediñ a ran en un Doue hepken) ha diwezatoc'h c'hoazh e yezhoù pep pobl. Ar stumm latin a zo chomet en implij en Iliz roman betek kreiz an 20vet kantved. Dre se eo chomet brudet an anv « Credo » betek bezañ implijet en ur ster ledan gant meur a yezh.\n1 Daou stumm\n2 E brezhoneg\n2.1 Simbol Nikaea-Kergustentin\n2.2 Simbol an Ebestel\nA-viskoazh e ouie an Iliz ober gant daou stumm eus ar C'hredo, ur stumm hir hag ur stumm « skañvaet », aesoc'h da zeskiñ dre 'n eñvor .\nKantikoù Kemper ha Leon. 1949. Goloenn 1\nKantikoù Kemper ha Leon. 1949. Kredo-12-13\nAn eil a zo ar stumm bet termenet gant Senedoù-Iliz Nikeia (325) ha Kergustentin (381). Kregiñ a ra e latin gant Credo in unum Deum. N'eus ket ken pell zo, en ilizoù katolik, e veze kanet d'ar Sul ha d'an deizioù gouel e-pad an oferenn-bred. Dont a rae war-lerc'h al lennadennoù eus an Ebestel, hag an Aviel, ha sarmon ar beleg (« homelienn » a lârer bremañ) e-giz un asant d'ar pezh a oa bet klevet. Kanet e veze a-bouez-penn gant an ilizad a-bezh, aliesañ war an ton bet savet er 17vet kantved gant Henry Du Mont (1610-1684) : en ur mod dic'hortoz, Iliz Roma a zifenne c'hoari an ograoù e-pad ar C'hredo ha ne vo ket kavet er muzik klasel ur C'hredo heuilhet gant ur benveg bennak (war-bouez unanig gant Vivaldi).\nKen kozh all eo egile, aesoc'h evit pedennoù ar pemdez. En Iliz katolik eo deuet da vezañ reol abaoe ar C'hatekiz roman embannet e 1566, da-heul Sened-Iliz Trento. Ar memes melladoù a vez kavet evel e Simbol Nikaea-Kergustentin berraet o stumm ; da skouer, kregiñ a ra gant Credo in Deum (hep unum). A se an droienn c'hallek « le je-crois-en-Dieu ». Evit ober an diforc'h gant ar stumm hir e vez graet ouzh hemañ Simbol an Ebestel.\nMe a gred en un Doue hepken\nAn Tad hollc'halloudek, krouer an neñv hag an douar\nKement a weler ha kement na weler ket\nHag en un Aotrou hepken, Jezuz-Krist\nMab unganet da Zoue\nEus an Tad eo ganet a-raok an holl gantvedoù\nDoue eus Doue, sklêrijenn eus sklêrijenn\nDoue gwirion eus Doue gwirion\nGanet ha n'eo ket graet, kennatur gant an Tad\nHa drezañ eo bet graet pep tra\nEvidomp-ni an dud, hag evit hor silvidigezh,\nEo bet diskennet eus an neñv\nHa korf e-neus kemeret, dre nerzh ar Spered Santel\nEus ar werc'hez Vari ha den eo deut da vezañ\nEvidomp ivez staget ouzh ar groaz\nE-neus gouzañvet dindan Poñs-Pilat\nHag er bez eo bet lakaet\nD'an trede deiz eo savet a varo da veo\nHervez ar Skritur Sakr\nPignet d'an neñv, emañ azezet en tu dehou d'an Tad\nHag adarre e teuio gant gloar\nDa varn ar re veo hag ar re varo\nHa ne vo fin ebet d'e rouantelezh\nMe a gred er Spered-Santel\nA zo buhez hag a ro buhez\nA zeu eus an Tad hag eus ar Mab\nPar d'an Tad ha d'ar Mab, eo adoret hag enoret\nHa komzet e-neus dre ar Brofeted\nMe a gred en Iliz a zo unan, santel, katolik hag abostolek\nAnzav a ran ez eus ur vadeziant hepken\nEvit pardon ar pec'hedoù\nHa gortoz a ran adsav ar re varo da veo\nHa buhez ar bed da zont\nEskopti Kemper a ginnig un eilstumm tost a-walc'h  e liamm gant al Leor Overenn (Minihi Levenez), skrivet e doare « skolveuriek » ; a se n'eo ket bet asantet gant Rom peogwir n'helle ket bet implijet gant an holl vrezhonegerien gatolik. A-hervez eo bet lakaet e peurunvan abaoe gant bennozh Rom ar wech-mañ.\nSimbol an EbestelAozañ\nHemañ a gaver war ar skeudennoù a-us, o tont eus Bue ar Zent Yann Vari Perrot (1912) pe nevesoc'h eus al levrig Kantikou Brezonek Eskopti Kemper ha Leon (1949).\n↑ Ger benel e Geriadur istorel ar brezhoneg.\n↑ Ger gourel pe benel e Geriadur ar brezhoneg a-vremañ.\n↑ S.o. Nicole Lemaître et alii, Dictionnaire culturel du christianisme, Cerf-Nathan 1994, s.v. Concile, Credo, Symbole.\nAdtapet diwar « https://br.wikipedia.org/w/index.php?title=Kredo&oldid=1780990 »\nDernière modification le 13 Gen 2018, à 17:50\nKemmoù diwezhañ degaset d'ar bajenn-mañ d'an 13 Gen 2018, da 17:50.


Buhez ar Zent. pages 194, 195, 196, 197. Encyclopédie Marikavel.\npages 194, 195, 196, 197\nDaouzekvet devez a viz Mleurz\nPol Aurelian a c'hanas en Breiz-Veur, war-dro ar bla 480,en eur c'harter hag a hanved Penn-ejen. E dad, eun den a renk uhel, a gasas anezan abred d'ar skol gant sant Iltud. Eno e trec'has ar vugale a oa gantan, dre e ouiziegez ha dre e fumez.\nDa c'houezek vla, en em dennas en eul lec'h distro hag e kendalc'has eno, e-unan, e vue a studi hag a beden. Da dregont vla, e oe beleget, hag e savas neuze eur manati, daouzek beleg ennan, hag hen ar penn aneze. Prest goude, war c'houlenn ar roue Mark Konomor, e prezegas ar fe en e rouantelez, ha pa c'hoantaas heman gwelet ober eun eskob anezan, e treuzas ar rnor don, (512).\nBezan e oa gantan, ouspen e zaouzek beleg, daouzek dijentil, nizien ha kendirvi d'ezan, gant o gwrage, o bugale hag o servijerien; eur c'hant bennak a c'hallent bezân o tivroan.\nOber a rejont eun diskenn en enez Eusa, hag ac'hane e pignjont en douar bras. Goude eun nebeut miziou diskuizan en bro Talmeze (1), e treuzjont an Aber-Benniget hag an Aber-Wrac'h, da glask mestr ar vro, evit en em glevet gantan. En Grouanek, e klevjont gant e vesaër e oa en Baz o chom.\nGoude eur veaj pell ha hir, en em gavjont gant eur gêr goz, e-tal ar mor, mogeriou mouded uhelder vrao d'eze, endro d'ezi, hag en he c'hreiz, eur c'hastel koz savet gant ar Romaned. Kêr ha kastel a oa goullo. An tan a oa bet enne; ne oa dre holl nemet dismantr, den ebet, netra, nemet eur wiz gant he c'hlodad moc'h bihan, eun tôl gwenan en eur wezen dann, eun amboubal, eun ours hag eul loen goue-all bennak c'hoaz...\nTrei a rejont, o lezel ar c'hastel koz-ze war o dorn deou, hag en em gavjont en Baz. Eno e oa Wizur, ôtrou ar vro, eur Breizad divroet ive, deut gant e dud en Bro-Arvor, nevezik a oa, o tec'hel arôk ar Zôzon.\nWizur a reas digemer laouen da Bol, ha seul-laouennoc'h, ma teujont da anaout e oant kerent.\nEpad ma oant o komz, e tigouezas eur pesketaer, a oa gantan en e zorn eun eog, eur c'hloc'h en e c'henou.\nPol, o welet ar c'hloc'h-ze, a reas eur mousc'hoarz.\n- Laket anezan da zon, emezan ; hag o klevet e zon, e galon a c'hoarze en e greiz.\n- Perak e c'hoarzet ? eme Wizur.\n- C'hoarzin a ran, eme Bol, o welet madelez divent an Otrou Doue em c'henver. Ar roue Mark ne oa ket bet falvezet gantan, pa gimiadis dioutan, rei d'in unan eus ar seiz kloc'h an evoa en e lez. Setu ma teu d'in breman en genou eur pesk.\nKomz a reas anezan d'ar zant.\nHeman a bedas hag a c'houlennas unan bennak da vont d'e heul. Eun den yaouank hepken, e hano Nuz, a 'n em ginnigas.\nPol a ziskennas betek toull ar serpant; stolian reas an aneval, ha rei a reas anezan da Nuz da deuler er mor. War-lerc'h an tôl kaer-ze, Nuz, an den yaouank dispont, a oe lezhanvet Gournadec'h.\nWizur, o welet madoberou ha galloud sant Pol, ne ouïe penôs e drugarekât trawalc'h. Rei a reas djezan e gloc'h, ar pevar aviel a oa o paouez skrivan hen e-unan, enezen Vaz ha kastel koz ar Romaned. An den-Doue a zavas eur manati en Baz hag eun all er c'hastel koz, a oe lezhanvet hiviziken Kastel-Pol, hag en em roas a galon da brezek endro d'ezan anaoudegez ha karante Jezuz-Krist. Labour denn, evit gwir, rak en Bro-Leon e oa neuze diou ouen dud dishenvel an eil diouz eben; ar Vretoned diskennet eus Breiz-Veur hag a oa kristenien holl, kouls lavaret; an Arvoriz, da lavaret eo, an dud a oa a-viskoaz ar ouen aneze er vro, hag a oa paganed holl, evit c'hoaz, ha stag mat, zoken, ouz o c'hredennou gaouiat.\nAr Vretoned, Wizur er penn kentan, a 'n em glevas gant ar roue Childebert evit ma vije hanvet Pol da eskob Leon, ha setu ar pez a c'hoarvezas (530), kaer an evoe harz ouz an enor hag ouz ar garg-ze da gouezan warnan.\nEvelse eo bet savet eskopti Leon, a yee eus Kastel-Pol betek beg Lokmaze penn ar bed, hag a oe diskaret, d'an Dispac'h, ha staget ouz eskopti Kerne (1802), da c'hortoz ma teurvezo gant Doue ha gant an dud e welet o sevel adarre en e zav hag o kemer, etouez eskoptiou Breiz, e renk a enor, skedusoc'h evit biskoaz.\nGroude bezan roët ar pep gwellan eus e galon da groui e eskopti, sant Pol a varvas en Baz, en fin ar c'houec'hvet kantved. E gorf a oe sebeliet en e iliz-veur, en Kastel-Pol, elec'h ma virer c'hoaz e benn ha darn eus e relegou, en eur relegouer eus ar re gaeran. Ar c'hloc'h a deuas d'ezan dre vor, en genou eun eog, an Hirglas, a virer ive e-tal e ôter.\n(1) El lec'h m'eman breman Lambol-Witalmeze.\nAr yaouankiz eo diazezourien an amzer da zont. I a raio anezan kouls pe gwelloc'h evit an amzer vreman, herve an dalvoudegez o devo gouveet da dennan, p'int deut d'en em anaout, eus kement o deus kavet enne hag endro d'eze.\nTud yaouank, ma fell d'ac'h kaout karante Doue ha karante an dud, heuilhet kalonek relijion Jezuz-Krist, ha bezet ken kalonek-all d'he difenn, bep gwech ma klevfet he dispenn.\nI. — Er relijion, n'eus netra dreist ho kalloud; seul-vui e heuilhfet anezi, ha seul-vui e vefet el levenez, ha seul-vui e lugerno skedus, war ho tâl, bleuniou ho yaouankiz.\nHeuilhet-hi eta abalamour d'ac'h hoc'h-unan; heuilhet-hi ive, abalamour d'ho tad ha d'ho mamm o deus ho luskellet, epad ho pugaleach, en karante ar Werc'hez hag en doujanz Doue; o deus dioueret pep tra, evit n'ho pije diouer eus a netra; o deus gouzanvet ganac'h eleiz a boan, evit m'ho pije nebeutoc'h, ha ne c'houlennont nemel eun dra, ho kwelet o kerzel war hent an enor hag ar fumez. Heuilhet-hi eta, ha mar deo red, evit kement-se, ober dishenvel diouz ar re-all, n'ho pezet aon ebet evit ober dishenvel diouz ar re-all; grêt ar pez a welet a zo mat, tec'het diouz ar pez a welet a zo drouk, ha losket an dud da lavaret ar pez a garfont. Teodou darn a raio gwap ac'hanoc'h, mes kalonou an holl a lavaro eus pep-hini ac'hanoc'h : « Hennez a zo eun den ! »\nII. — Tud yaouank, difennet ho relijion. N'eus netra enni nemet fumez; n'eus prosez ebet ken' ês da c'honid hag he hini. Koulskoude, arôk ma c'hallfet e c'honid hoc'h-unan, e vezo red d'ac'h studian. Hon enebourien a gomz a-dreuz hag a-hed, heb anaout ar pez a glaskont diskar ha hep gouzout petra zavfont e plas. Na ret ket evelte! Studiet er gêr, epad nosveziou hirr ar goanv, dreist-oll, en kelc'h-studi ha parouz hag en harz kador-brezeg ho peleien. Skrivanier ha prezeger, e tle pep den yaouank kristen bezan, en de a hirie. Ar gristenien n'int kristenien, nemet abalamour ober ar c'hiz, a zo, a drugare Doue, ar ouen aneze o vont e traou. C'houi a vezo kristen, abalamour m'ho pezo gwelet eo red d'ac'h bezan kristen. Ho fe, o vezan ma kouezo he gwriziou eus ho spered betek goueled ho kalon, a bado keit hag ho pue. Digouezet eo d'ac'h dont en oad, en eun amzer a reuz hag a zispac'h. Na pebez tôl-kaer evidoc'h da c'houren ha da lakat da dalvezout ar gwad yaouank ha nerzus a red en ho kwazied ! Ra vezo pep-hini ac'hanoc'h eur Gournadec'h !


Buhez ar Sent/1912/Alar - Wikimammenn\nBuhez ar Sent/1912/Alar\n◄ Tual Alar pe Eler Fransez Xavier ►\nAlar a oa ganet en Chatelak, diou leo diouz Limoj, war-dro ar bla 588. E dud a oa pinvidik ha vertuzus, ha savet a oe gante en doujans Doue. Evel ma oa eur pôtr dornet mat, e oe kaset da Limoj, da zeski bezan orfebrer, hag e teuas buhan da vezan dispar war e vicher.\nKloter II, roue Pariz, o vezan klevet hano anezan, hen galvas da vont d’e lez, hag hen kargas d’ober d’ezan eun trôn aour. Alar a reas daou, elec’h unan, gant an danve a oe roët d’ezan. Ar roue a oe souezet o welet kaerder al labour hag onestiz ar micherour. Diwar neuze, Alar a chomas en Pariz, hag eno e talc’has da labourat war e vicher. Gwelet a rêr e hano war ar peziou aour a oe grêt en amzer-ze ; mes e vrasan plijadur oa ober archedou da lakat relegou ar zent.\nPrest goude ma teuas da chom da Bariz, e reas eur govezion jeneral, hag e kemeras ar mennoz start da ren eur vue kristenoc’h evit an evoa grêt betek neuze. Pa renke mont dirak ar roue, e touge dilhad sei, mes dindane e veze gantan eur zaë reun. Rei a rê d’ar beorien kement en dije digant ar roue. Pa deue diavêzidi da c’houlenn pelec’h e oa o chom, e veze respontet d’eze : « N’ho peus nemet mont d’ar ru-man-ru, ha p’en em gavfet gant eun ti a vezo eun toullad peorien e-tal e zor, e c’hellfet lavaret : « aman eo ».\nOber a rê eur bedennig bep gwech mac’h ee eus ar gêr ha bep gwech ma tizroe. Da varo Kloter, e vab Dagobert a dalc’has da gaout ennan ar fizianz en devoa e dad. Goulenn a rê e ali war aferiou brasan ar Gouarnamant ha war an treo a zelle outan e-unan. Alar a gemere e dro ac’hane evit trei ar prins war ar justis, an dousder hag ar relijion. Tud al lez, o welet pegen arru mat e oa gant ar roue, a gemeras droug outan, hag a zavas gwall gomzou en e eneb. Dagobert, elec’h selaou an teodou fall, a garas muioc’h-mui an den santel, hag a skuilhas e vadoberou warnan gant muioc’h a largente. Alar, avat, ne oe tamm ’bet pinvidikoc’h evit kelou ze ; kreski a reas e aluzennou ; rei a reas d’al leanezed eun ti kaer en devoa en Pariz, ha lakat a reas sevel abati Solignac, diou leo diouz Limoj, evit menec’h eus a Luxeuil.\nEn amzer-ze, Dagobert a ’n em gemeras ouz Judikaël, roue Breiz, war digare m’oa bet eun toullad Bretoned oc’h ober eun tamm tro war zouarou e rouantelez. Sant Alar a deuas neuze en Breiz ha, dre e gomzou fur, e lakas ar peuc’h etre an daou brins. Judikaël hag eleiz a ôtrone vras eus Breiz a yeas da heul sant Alar, da welet ar roue Dagobert, da Greil. Eno e oe sinet ar peuc’h etre an diou rouantelez (636).\nTri bla goude, da varo Aker, eskob Noyon ha Tournay, Alar, daoust ne oa ket c’hoaz den a iliz, a oe hanvet da gemer e garg. Sakret a oe en Rouan, er memes devez gant e vignon sant Ouan, d’ar zul arôk ar Yaou-Bask (640).\nBezan e oe eun eskob eus an dibab, ha n’en devoa preder gant netra nemet gant silvidigez an eneou. Tud e eskopti, eleiz aneze, a oa c’hoaz divade p’en em gavas en o zouez ; en em lakat a reas d’o c’helenn. Diskouez a rê, dreist-oll, e deneredigez evit ar re a chome pell d’ober skouarn-vouzar outan ; mont a rê da welet o zud klanv, hag o c’hennerzi a rê en o ankeniou. A dam da dam, an dud goueze, o welet madelez an eskob santel, a garas anezan, hag a deuas da gemer skouer warnezan ; ar re a veze gonezet a laboure da c’honid ar re-all, hag e vezent gwelet neuze o terri o idolou, o tiskar o zemplou hag o vont da c’houlenn ar vadeziant.\nGoude bezan gouarnet e eskopti epad ugent vla, sant Alar a varvas, leun a veritou, d’ar c’hentan a viz kerdu 659, oajet a zek vla ha tri-ugent.\nSant Alar a zo enoret bras en bon bro ; eur barouz a zo en eskopti Sant-Brieg hag a doug e hano ; meur a skeuden an eus ive en hon ilizou ha chapeliou ; pedet eo evit ar c’hezek.\nPedi a rêr sant Alar da dennan bennoz Doue war ar c’hezek. Bezan eo unan eus ar zent a zo karet ar muian gant ar Vretoned ; evit darn, zoken, e tle tremen arôk an Otrou Doue, rak muioc’h a brez o deve, ar zul, da vont da zaoulinan dirak e skeuden, eget da stoui dirak Oter ar Zakramant. An dra-ze n’eo ket mat. Doue eo ar Mestr ; ar zent, ar zervijerien. Adoromp eta ar Mestr, da gentan, arôk saludi ar zervijerien.\nDevosion a c’haller kaout d’ar zent. Eun dra gristen ha talvoudek eo o fedi hag o enori, mes an devosion d’Hon Zalver Jezuz-Krist, d’e Vamm zantel, ar Werc’hez Vari, ha d’e dad-mager, sant Jozef, a dle bezan, da gentan, en hon c’halon.\nGoude-ze, avat, e c’hallfomp pedi hag enori ar zent, muioc’h pe nebeutoc’h an eil eget egile, herve ar vicher a reomp hag ar vro a vevomp enni. Goulemi a c’hallfomp digante, zoken, madou ar bed-man, gant ma vezo bolonte Doue o gwelet o tont d’imp, ha gant na virfont ket ouzimp d’ober hon zilvidigez.\n↑ E ouel a ve grêt en Iliz, pe d'an de kentan a viz kerdu, pe d'ar bemp warn-ugent a vezeven.\nAdtapet diwar « https://br.wikisource.org/w/index.php?title=Buhez_ar_Sent/1912/Alar&oldid=38426 »\nKemmoù diwezhañ degaset d'ar bajenn-mañ d'an 9 Gou 2012, da 11:41.


C’hoarioù a zigouez hag a garantez | Becedia\nAozer : Daniel Giraudon / Ebrel 2021\nPa vez klewet ar re gozh o komz eus amzer o bugaleaj war ar maez, e seblant ar merc’hed yaouank bezañ bet trubuilhet gant amzer da zont o c’harantezioù. Gwir eo c’hoazh an deiz a herie mac’hat met gant sikour an natur an hini oa e veze roet dezhe ar respontoù d’o goulennoù.\nHa neuze e soñjer diouzhtu eus ar re a zizeliaoue bokedoù Marc’harid en ur zibunañ ar rismadell da heul dre ma veze distaget an petalennoù hini ha hini :\nBoked Marc’harid / glas he zroad,\nruz en-dro / klask pelec’h emañ ma c’harantezioù :\nTe blij din, un tamm, kalz, entan, sot-nay, tamm ebet.\nGant ar betalenn ziwezhañ veze distaget e veze gouvezet pegen bras pe get oa ar garantez. Gant merc’hedigoù all, e veze graet memestra met e veze laket o biz gante war veg pikoù un delienn gargal unan war lerc’h eben en ur lâret evel-hen : Plac’h, gwreg, intañvez, seurez... Ha da echuiñ, ur roll all a c’herioù a ziskoueze e ouient pegen disheñvel e c’halle bezañ plas an dud er gevredigezh : Rouanez, prinsezig, paisantez, matezh, laerezh…\nEwit chom war ar memes tachenn, hini an amouroustedigoù, e veze impliet ivez ar bokedou pis-toutou en had ewit kaout diouganoù. Ar plac’h vihan a c’halle kas kuit an had eus toupenn louzaouenn en ur c’hwezhañ en un taol warni c’halle goulenn ur mennad. Ma c’hwite, e veze roet gant niver ar blumachenn a chome niver an deizioù a veze ret dezhi gortoz ewit kaout he mennad. Ewit ar merc’hedigoù oc’h hunvreal da gaout ur pried, e oa niver ar bloawezhioù a vefe ret dezhe gortoz araok an dimeziñ pe c’hoazh niver ar c’halanted o defent en amzer da zont. Kan ar gougoug e-kerzh an nevez-hañv ivez a roe ur respont d’an hevelep goulenn. Kement galvadenn al lapous, kement a vloavezhioù da c’hortoz.\nLakaat un hadenn aval da strinkañ, goude bezañ bet gwasket etre ar biz meud hag ar biz yod a roe anv ar barrouz a vefe kavet enni kentañ amourouz. E Breizh-Izel e veze kanet ar rismadell-se da heul :\nHadenn aval, lavar din\nE peseurt bro e timezin\nPe en Ploubêr, pe en Tregrom\nPe er gêr e ti ma momm ?\nUr stumm dezhe o-unan o deze ar baotredigoù d’ober o zarempredoù peurgetket en ur heskinañ ar paotreziged. Sikouret vezent adarre gant an natur ewit tizhout o fal.\nUn argadenn a-bell a veze da gentañ en ur skeiñ liammennoù spegerez pe choazh boulloù paourentez war gein ar merc’hedigoù. Chom a rae ar plantennoù-se peg ouzh an dilhad pe luziet ouzh bleo hir an dukardeziged pe ar meleganeziged. Pegañ a rae ken start ar sort askolenn-skraber-se ken e oa an tanfoeltr evit en em disober deusoute.\nDont a rae ar baotred da vezañ hardisoc’h c’hoazh en ur silañ en o c’herc’henn ur seurt penn heiz, a save war grec’h e-unan betek ar gazel dre ma veze fiñvet ar brec’h. Se zo kaoz veze graet skrap d’al laez deusoutañ. Ober a rae ar baotred ar c’hoari-se daoust dezhe bezañ bet lakaet war evezh gant o zud a lâre e c’helle ar blantenn-se mont betek ar galon.\nLakaet da c’houzañv muioc’h c’hoazh e veze ar merc’hed gant ar baotred pa sile ar re- seoù blev roz-amgroaz en o c’herc’henn. Met, evit pezh a sell ouzh traoù a sort-se ha da laras ar gaoz, « n’eus rozenn ebet hep he fikoù » ha « War lerc’h ar roz e teu an amgroaz, ivez. »\nSoñj meump c’hoazh eus farsadennoù a seurt-se evel lakat ar merc’hed da grediñ e oamp o vont d’ober ur baner evite. Dibabet veze div gorzenn yeot un doupenn vrav a c’hreun war ar beg, evel da skouer ur yeotenn a vez graet onkl anezhi. Laket e stumm ur groaz etre dent ur paour kaezh plac’h e veze sachet goude deus an daou du etrezek an diavaez diwar-goust an hini vihan tapet evel-se leizh he c’heno a had.\nErfin gant ar c’hoari « serr da zaoulagad ha digor da veg », ne veze ket ar merc’hed ken youlek. Ret veze kavout an tu da reiñ c’hoant dezhe d’en ober en ur zibuniñ ar rismadell-se :\nSerret ho taoulagad ha digorit ho peg\nA welfet Touboulig bihan c’haloupat e wreg.\nFermez les yeux et ouvrez la bouche\nVous verrez le petit Touboulig courir après sa femme.\nPiv oa an Touboulig-se ? Kit da welet ? Chom a rae memestra da c’houzout peseurt efed he deze ar farsadenn ziwezañ-se war kalon ar merc’hedigoù ?


Pajenn:Perrot - Bue ar Zent.djvu/285 - Wikimammenn\nPajenn:Perrot - Bue ar Zent.djvu/285\nD’ar Yaou-Gamblid, goude koan, Hon Zalver Jezuz-Krist a bignas en liorz Jetsemani da dremen an noz.\nEno, epad ma vorede e ziskibien, e pedas e Dad gwalc’h e galon. Ter gwech e c’houlennas ma vije pellaet dioutan kalur e boaniou. Ha koulskoude, nebeut arôk, e lavare en devoa mall da welet ar pred-ze o tont. Gervel a rê ar maro « e heur, » ha mall en devoa d’he c’hlevet o son ; gervel a rê ar maro « e vadeziant, » ha mall en devoa da gaout anezi ; gervel a rê ar maro « e galur, » ha mall en devoa da evan anezan. Ha breman, p’eman an heur-ze o vont da zon, p’eman ar c’halur-ze warnez bezan kinniget d’ezan, p’eman ar vadeziant-se o vont da vezan roët d’ezan, e karfe gwelet e Dad ouz o fellât dioutan ?\nDaoust hag ar c’hoant-se da vervel, evit salvi an dud ha digoll e Dad, a vefe o vont da dremen d’ean breman ? Nan. E zonj a zo bepred digoll Doue e Dad eus an dismeganz grêt d’ezan dre ar pec’hed. E c’hoant eo digeri d’an den doriou ar baradoz, prennet dre ar pec’hed ; unani an nenv hag an douar ha lakat adarre da ren etreze an urz vat hag ar peuc’h. Mes evit e youl da vezan bras, e c’hoant da vezan start, e zonj da vezan don, n’hell ket miret ouz e galon da grenan rak ar boan, nag ouz e spered da spontan rak ar maro, rak gwir den eo, hag an den, dre natur, en deus aon rak ar boan ha spont rak ar maro, o vezan n’eo ket bet krouet nag evit an eil nag evit egile eus an daou dra-ze.\nJezuz-Krist en Jetsemani a zo poaniet,\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/285&oldid=140540 »


Pajenn:Imitation ar Verc’hes Vari.djvu/178 - Wikimammenn\nPajenn:Imitation ar Verc’hes Vari.djvu/178\nObservi lezen Doue.\nMari e devoa concevet Jesus dre operation ar Speret-Santel. Deut e voa da veza mam, eb cessi da veza guerc’hes.\nGuiniveles he mab n’e voa servichet nemet d’he renta purroc’h. Lezen ar burification ne alle qet sellet outhi, pa zeo guir ar lesen-se a yoa etablisset evit ar groagues commun a Israël, pere a yoa sujet d’ar pec’het, hac anezo e c’hallet lavaret ar pes a lavare David : Va mam e deus va c’honcevet er pec’het.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/178&oldid=113446 »\nKemmoù diwezhañ degaset d'ar bajenn-mañ d'an 2 Gen 2018, da 11:17.